Ymgynghoriad ar Adneuo Cyfreithiol Gweithiau Di-brint

29 Medi 2010

Ein nod yw gwella ansawdd bywyd pawb trwy weithgareddau diwylliannol a chwaraeon, cefnogi'r ymchwil am ragoriaeth, ac amddiffyn y diwydiannau twristiaeth, creadigol a hamdden.

Cynnwys
Rhan 1: Cyflwyniad	4
Rhan 2: Pwrpas yr ymgynghoriad hwn a'r camau nesaf                                                                        7
Rhan 3: Dogfen Gyfarwyddyd                                                                                                                9     
Atodiad A: Holiadur	33
Atodiad B: Geirfa Dermau	44

Rhan 1: Cyflwyniad
1.1	Pwrpas adneuo cyfreithiol yw sicrhau bod allbwn cyhoeddedig y genedl (ac felly ei chofnod deallusol a'i threftadaeth gyhoeddedig yn y dyfodol) yn cael ei gadw fel archif at ddibenion ymchwil ac at ddefnydd cenedlaethau'r dyfodol.

1.2	Ailddatganodd Deddf Llyfrgelloedd Adnau Cyfreithiol 2003 (Deddf 2003) y darpariaethau sydd mewn bod eisoes parthed adneuo cyhoeddiadau printiedig sy'n nodi ei bod yn ofynnol i gopi o bob llyfr neu gyfres neu gyhoeddiad printiedig arall a gyhoeddir yn y DU gael ei adneuo’n rhad ac am ddim, yn y Llyfrgell Brydeinig. Yn ychwanegol, mae gan bum llyfrgell arall (Llyfrgelloedd Cenedlaethol Cymru a'r Alban, a Llyfrgelloedd Prifysgolion Rhydychen, Caergrawnt a Choleg y Drindod Dulyn) yr hawl i dderbyn, ar gais, un copi am ddim o unrhyw lyfr neu gyhoeddiad printiedig arall a gyhoeddir yn y DU. Gelwir y llyfrgelloedd hyn, ynghyd â'r Llyfrgell Brydeinig, yn gyfunol y Llyfrgelloedd Adnau Cyfreithiol.

1.3	Creodd Deddf 2003 hefyd fframwaith ble gellid gwneud Rheoliadau i estyn y system adneuo cyfreithiol i gwmpasu amrywiol gyfryngau di-brint wrth iddynt ddatblygu, yn cynnwys cyhoeddiadau all-lein (e.e. CD ROMS a microffurfiau), cyhoeddiadau ar-lein (e.e. e-gyfnodolion). Bydd hyn yn sicrhau bod cyhoeddiadau o bwys yn cael eu hadneuo, ni waeth ym mha gyfrwng y'u cyhoeddir, ac y cânt eu cadw fel rhan o'r archif cenedlaethol o gyhoeddiadau'r DU, fel y byddant yn parhau i fod ar gael i genedlaethau o ddefnyddwyr cymwys yn y dyfodol.

1.4	Cafodd y Panel Cynghori ar Adneuo Cyfreithiol (LDAP), sydd yn gorff cyhoeddus anadrannol annibynnol, ei sefydlu ym mis Medi 2005 er mwyn gweithio ar hyd braich oddi wrth y Llywodraeth, i roi cyngor ar weithredu Deddf 2003 ac i wneud argymhellion ar opsiynau rheoliadol ar gyfer adneuo cyhoeddiadau di-brint.

1.5	Ar ddechrau Mawrth 2010, cwblhaodd DCMS a BIS ymgynghoriad cyhoeddus, yn seiliedig ar argymhellion y Panel Cynghori ar Adneuo Cyfreithiol, ar adneuo cyfreithiol cyhoeddiadau all-lein a chyhoeddiadau ar-lein sydd ar gael yn rhad ac am ddim a heb gyfyngiadau ar fynediad.  Rhedodd yr ymgynghoriad rhwng Rhagfyr 2009 a Mawrth 2010 a derbyniwyd 57 ymateb gennym. Ar ddiwedd Mawrth 2010, derbyniom gynigion y Panel Cynghori ar Adneuo Cyfreithiol ar gyfer cyhoeddiadau ar-lein masnachol ac wedi’u diogelu.

1.6	Yn achos cyhoeddiadau all-lein, roeddem wedi cynnig cynllun gwirfoddol hunan-reoledig o'r blaen (ble roedd yn rhaid i'r Llyfrgell Adnau wneud cais am gyhoeddiad di-brint penodol).  Fodd bynnag, rydym yn awr wedi cynnwys cyhoeddiadau all-lein yn y Rheoliadau drafft. Credwn na fydd hyn yn gosod baich ychwanegol sylweddol ar Gyhoeddwyr ac y bydd er budd y Cyhoeddwyr a'r Llyfrgelloedd Adnau Cyfreithiol fel ei gilydd am iddo ganiatáu iddynt fanteisio ar yr eithrio statudol rhag atebolrwydd e.e. tor-cytundeb, trosedd hawlfraint a difenwi ar gyfer gweithgareddau a gyflawnir yn unol â'r Rheoliadau.

1.7	Mae'r Rheoliadau drafft yn cwmpasu pob math o gyhoeddiadau di-brint. Tra caiff mathau penodol o gyhoeddiadau di-brint eu rhestru yn y Rheoliadau drafft, nid yw'r rhestr hon yn un gyflawn gan nad ydym yn dymuno cau allan mathau newydd o gyhoeddiadau a allai ddatblygu yn y dyfodol. Mae'r blog yn enghraifft o fath cymharol newydd o gyhoeddiad na rhagwelwyd ei boblogrwydd a'i arwyddocâd efallai ond rhai blynyddoedd yn ôl.

1.8	Fel yn achos cyhoeddiadau printiedig, ni chwmpasir recordiadau sain a ffilm yn y rhwymedigaethau adneuo oni bai eu bod yn nodweddion achlysurol ym mhrif gorff darn o waith ac nid hwn yw ei bwrpas. 

1.9	Credwn ein bod wedi sefydlu cydbwysedd rhesymol a theg rhwng buddiannau'r Cyhoeddwyr a'r Llyfrgelloedd Adnau Cyfreithiol. I wneud hyn rydym wedi dilyn nifer o egwyddorion allweddol:

•	Ble bo'n briodol rydym wedi drafftio’r Rheoliadau fel y byddant yn adlewyrchu'r system sy'n berthnasol i gyhoeddiadau printiedig;

•	Ni all y Rheoliadau drafft greu’r posibilrwydd y bydd y costau a geir gan Gyhoeddwyr yn anghymesur â'r budd i'r cyhoedd sy'n ymgodi o adneuo'r gweithiau;

•	Mae'r Rheoliadau drafft yn eang eu cwmpas fel y gall y Llyfrgelloedd Adnau Cyfreithiol barhau i adeiladu a chynnal archif cyfoethog a defnyddiol; 

•	Ni chaiff y Rheoliadau drafft hyn niweidio buddiannau Cyhoeddwyr y deunydd sydd i'w adneuo yn afresymol. Felly, mae'r Rheoliadau drafft yn amodi y rhoddir mynediad cyfyngedig i'r gweithiau wedi'u hadneuo. Maent hefyd yn darparu ar gyfer y posibilrwydd o waharddiadau fel na chaiff y Llyfrgelloedd Adnau Cyfreithiol roi mynediad i weithiau penodol mewn rhai amgylchiadau. Yn yr un modd, rydym yn cynnig gosod cyfyngiadau llym ar sut gellir defnyddio'r gweithiau wedi'u hadneuo.

•	Cynlluniwyd y Rheoliadau drafft fel y byddant yn aros yn ffyddlon i bwrpas terfynol yr adneuo cyfreithiol. Felly, maent yn galluogi'r Llyfrgelloedd Adnau Cyfreithiol i gymryd copïau a newid fformat at ddibenion cadwedigaeth. Ar y llaw arall, maent hefyd yn egluro na all y Llyfrgelloedd Adnau Cyfreithiol, er enghraifft, werthu'r copïau o weithiau di-brint y maent yn eu caffael dan y gyfundrefn adneuo cyfreithiol, hyd yn oed pan nad yw'r deunydd mewn hawlfraint bellach.

1.10	Mae Deddf 2003 yn caniatáu i weithiau di-brint gael eu hadneuo gyda Choleg y Drindod Dulyn (TCD).  Mae Deddf 2003 yn gwbl glir na fyddwn yn ymestyn adneuo cyfreithiol i Goleg y Drindod Dulyn oni bai fod yr Ysgrifennydd Gwladol yn fodlon nad yw’r cyfyngiadau ar ddefnyddio'r deunydd wedi'i adneuo dan y gyfraith yn Iwerddon yn sylweddol llai nag yn y DU. Rydym yn dal i aros am wybodaeth gan Iwerddon ar y mater hwn ac nid ydym yn bwriadu ymestyn y Rheoliadau i gwmpasu Iwerddon nes i ni dderbyn y sicrhad hwn. Fodd bynnag, at ddibenion yr ymgynghoriad, rydym wedi cynnwys Coleg y Drindod Dulyn fel darpar Lyfrgell Adnau Cyfreithiol yn y Rheoliadau drafft ac rydym yn ceisio eich barn.

1.11	Mae gan y Llywodraeth hon bolisi sy’n nodi y dylai unrhyw reoliad a ddaw i rym o Ebrill 2011 ymlaen fod yn amodol ar gymal machlud. O ganlyniad rydym wedi cynnwys cymal yn y rheoliad drafft sy'n amodi y dylai'r Rheoliadau beidio â bod mewn grym ar 5 Ebrill 2018.  Y bwriad y tu ôl i'r polisi hwn yw sicrhau nad yw rheoliadau sy'n gosod beichiau ar ddiwydiant yn aros ar y llyfr statudau pan nad oes eu hangen bellach. Nid yw bodolaeth cymal machlud yn golygu y byddai'r Rheoliadau'n peidio â bod mewn grym o reidrwydd.  Byddai'r Ysgrifennydd Gwladol yn cael penderfynu p’un ai estyn y Rheoliadau gyda neu heb ddiwygiadau. Y pethau y byddai'r Ysgrifennydd Gwladol yn eu hystyried wrth wneud y cyfryw benderfyniad fyddai p'un ai fod angen cyflawni'r canlyniad y bwriada’r rheoliadau eu cyflenwi o hyd a ph’un ai fod y rheoliadau yn dal i fod y ffordd leiaf beichus o gyflawni'r canlyniad hwnnw.
1.12    Ble bo'n briodol, yn hytrach na chael chymal machlud, mae’n bosibl mynnu bod y rheoliadau'n gosod dyletswydd ar yr Ysgrifennydd Gwladol i adolygu gweithrediad ac effaith y rheoliadau gyda'r nod o benderfynu p'un ai dylid diwygio'r rheoliadau neu eu gwaredu. Yn eu hanfod, yr un rhai fyddai'r materion a ystyrid yn y cyfryw adolygiad â'r rhai a ystyrid wrth benderfynu p'un ai dylid estyn bywyd y rheoliadau y tu hwnt i'r dyddiad machlud. Byddem yn croesawu unrhyw sylwadau ar p'un ai, ac os felly pam, yr ystyriwch y byddai dyletswydd i adolygu yn fwy priodol ar gyfer y Rheoliadau hyn.
1.13    Pe byddai'r Rheoliadau hyn yn peidio â bod mewn grym o ganlyniad i'r cymal machlud, byddai'r holl rwymedigaethau a'r gweithgareddau caniataol yn peidio â bod mewn grym. Golyga hyn, er enghraifft, na fyddai'r Llyfrgelloedd Adnau Cyfreithiol bellach yn cael arddangos neu ddefnyddio unrhyw gyhoeddiadau sydd wedi'u hadneuo o ganlyniad i'r Rheoliadau hyn.

Rhan 2: Pwrpas yr ymgynghoriad hwn a'r camau nesaf
2.1	Mae'r ymgynghoriad hwn yn cyflwyno ein Rheoliadau drafft, Cyfarwyddyd ac Asesiadau Effaith ar gyfer adneuo cyfreithiol gweithiau di-brint. Rydym yn ceisio eich barn ar holl agweddau'r cynigion ac rydym hefyd wedi gosod cwestiynau penodol y byddem yn croesawu eich atebion iddynt (Atodiad A). 

2.2	Yn dilyn yr ymgynghoriad hwn ein nod yw cyflwyno deddfwriaeth eilaidd gadarnhaol o flaen y Senedd.  

2.3	Bydd y cyfnod ymgynghori yn rhedeg am 12 wythnos rhwng 29 Medi 2010 a 22 Rhagfyr 2010. 

2.4	Anfonwch eich ateb cyn y dyddiad cau, gan ddefnyddio'r holiadur yn Atodiad A, drwy e-bost at mailto:deposits.consultation@culture.gsi.gov.uk neu drwy ddefnyddio'r holiadur ar-lein (a fydd ar gael cyn hir) [Dolen]. Os nad oes gennych fynediad i e-bost, ysgrifennwch at:

Frances Love 
Y Tîm Llyfrgelloedd ac Archifau 
Y Gyfarwyddiaeth dros Ddiwylliant 
2-4 Cockspur Street 
Llundain 
SW1Y 5DH

2.5	Ar gyfer ymholiadau ynghylch y broses (trin) ymgynghori yn unig cysylltwch ag Uned Cyfranogiad ac Adnabyddiaeth gan y Cyhoedd (PERU) Yr Adran dros Ddiwylliant, y Cyfryngau a Chwaraeon yn y cyfeiriad uchod neu anfonwch e-bost gan ddefnyddio'r ffurflen at http://www.culture.gov.uk/contact_us/ gan roi'r pennawd canlynol ar eich neges ‘Ymgynghoriad ar Adneuo Cyfreithiol Gweithiau Di-brint’.

2.6	Cyhoeddir copïau o'r ymatebion ar ôl dyddiad cau'r ymgynghoriad ar wefan yr Adran: www.culture.gov.uk.

2.7	Gellid cyhoeddi neu ddatgelu'r wybodaeth a ddarperir mewn ymateb i'r ymgynghoriad hwn, yn cynnwys gwybodaeth bersonol, yn unol â'r cyfundrefnau mynediad i wybodaeth (yn bennaf Deddf Rhyddid Gwybodaeth 2000 (FOIA), Deddf Diogelu Data 1998 (DPA) a Rheoliadau Gwybodaeth Amgylcheddol 2004). Os ydych am i'r wybodaeth a roddwch gael ei thrin yn gyfrinachol, noder bod Cod Ymarfer statudol yn bodoli, dan y Ddeddf Rhyddid Gwybodaeth, y mae'n rhaid i awdurdodau cyhoeddus gydymffurfio ag ef ac sy'n ymdrin, ymhlith pethau eraill, â rhwymedigaethau cyfrinachedd. Oherwydd hyn byddai'n ddefnyddiol petaech yn gallu esbonio pam yr ystyriwch fod y wybodaeth a ddarparwyd gennych yn gyfrinachol. Os derbyniwn gais am ddatgelu'r wybodaeth byddwn yn rhoi ystyriaeth lawn i'ch esboniad, ond ni allwn roi sicrwydd y gellir cynnal cyfrinachedd yn yr holl amgylchiadau. Ni fydd ymwadiad cyfrinachedd awtomatig a gynhyrchir gan eich system TG, yn ei hun, yn cael ei ystyried fel rhywbeth sy'n rhwymol ar yr Adran.

2.8	Bydd yr Adran yn prosesu eich data personol yn unol â'r Ddeddf Diogelu Data, ac yn y rhan fwyaf o amgylchiadau, bydd hyn yn golygu na fydd eich data personol yn cael ei ddatgelu i drydydd partïon. 

2.9	Hysbysir yr ymgynghoriad gan God Ymarfer y Llywodraeth ar Ymgynghori sydd ar gael ar:  http://www.bis.gov.uk/files/file53268.pdf.
Rhan 3: Dogfen Gyfarwyddyd
Rhan 4: Dogfen Gyfarwyddyd

Ymgynghoriad ar Adneuo Cyfreithiol Deunydd Di-brint
Dogfen Gyfarwyddyd
   
Awduron: Darren Grubb a Michel Woodman

Ein nod yw gwella ansawdd bywyd pawb trwy weithgareddau diwylliannol a chwaraeon, cefnogi'r ymchwil am ragoriaeth, ac amddiffyn y diwydiannau twristiaeth, creadigol a hamdden.

Cynnwys
Adran 1: Cyflwyniad ……………………………………………………………………………………….	    22
Adran 2: Beth a gynhwysir mewn adneuo cyfreithiol gwaith di-brint?...............................      23
Adran 3: Pryd mae'r rhwymedigaethau adneuo mewn grym? ………………………………………..	    24
Adran 4: Pa fynediad a ganiateir i weithiau wedi'u hadneuo?.....................................................	    26
Adran 5: Ym mha gyfrwng, ansawdd a fformat mae'n rhaid adneuo'r gweithiau? ………………..	    27
Adran 6: A all Cyhoeddwyr gael gwaharddiad i atal mynediad i weithiau di-brint sydd wedi cael eu hadneuo? ………………………………………………………………………………………….	    28
Adran 7: A oes rhaid i mi gyflenwi copi o unrhyw raglen gyfrifiadurol ac unrhyw wybodaeth sydd ei hangen i gyrchu'r gwaith? ………………………………………………………………………………...	    29
Adran 8: Beth yw ystyr 'yn gysylltiedig â'r Deyrnas Unedig’?.......................	……………………          30
Adran 9: Beth yw'r gweithgareddau caniataol mewn perthynas â gweithiau wedi'u hadneuo? …..	    32
Adran 10: Pryd mae'r Llyfrgelloedd Adnau Cyfreithiol a'r Cyhoeddwyr yn cael eu heithrio o rai rhwymedigaethau cyfreithiol penodol?	……………………………………………………………   34
Adran 11: Beth yw cynaeafu?	………………………………………………………………………………..35
Adran 12: A oes rhaid i Gyhoeddwyr adneuo metadata? ………………………………………….	   38
Adran 13: Sut gall y Llyfrgelloedd Adnau Cyfreithiol waredu gweithiau wedi'u hadneuo ............... 39
Adran 14: Strwythur a Phroses Rheoli …………………………………………………………………	   40

Adran 1: Cyflwyniad
1.1	Nod y ddogfen gyfarwyddyd hon yw ceisio helpu Cyhoeddwyr a Llyfrgelloedd Adnau Cyfreithiol i ddehongli eu rhwymedigaethau dan y Rheoliadau Llyfrgelloedd Adnau Cyfreithiol (Cyhoeddiadau Di-brint) 2011 mewn drafft a dylid eu darllen ar y cyd â'r Rheoliadau drafft hynny.

1.2	Pwrpas adneuo cyfreithiol yw cadw cyhoeddiadau o bwys fel rhan o'r archif cenedlaethol. Y nod yw cynnal archif o allbwn cyhoeddedig y genedl (ac felly ei chofnod deallusol a'i threftadaeth gyhoeddedig yn y dyfodol) er mwyn cadw'r deunydd er defnydd cenedlaethau'r dyfodol ac, gyda rhai eithriadau pwysig (a osodir yn ddiweddarach yn y ddogfen hon), i'w darparu ar gyfer darllenwyr mewn adeiladau a reolir gan y Llyfrgelloedd Adnau Cyfreithiol yn unol â Deddf Llyfrgelloedd Adnau Cyfreithiol 2003 (Deddf 2003). 

1.3	Ailddatganodd Deddf Llyfrgelloedd Adnau Cyfreithiol 2003 (Deddf 2003) y darpariaethau sydd mewn bod eisoes parthed adneuo cyhoeddiadau printiedig sy'n nodi ei bod yn ofynnol i gopi o bob llyfr neu gyfres neu gyhoeddiad printiedig arall a gyhoeddir yn y DU gael ei adneuo’n rhad ac am ddim, yn y Llyfrgell Brydeinig. Yn ychwanegol, mae gan bum llyfrgell arall (Llyfrgelloedd Cenedlaethol Cymru a'r Alban, a Llyfrgelloedd Prifysgolion Rhydychen, Caergrawnt a Choleg y Drindod Dulyn) yr hawl i dderbyn, ar gais, un copi am ddim o unrhyw lyfr neu gyhoeddiad printiedig arall a gyhoeddwyd yn y DU. Gelwir y llyfrgelloedd hyn, ynghyd â'r Llyfrgell Brydeinig, yn gyfunol, y Llyfrgelloedd Adnau Cyfreithiol

1.4	Creodd Deddf 2003 fframwaith o ddeddfwriaeth hefyd ble gellid llunio Rheoliadau ar gyfer adneuo cyhoeddiadau di-brint.

1.5	Mae'r Rheoliadau yn ceisio sicrhau bod cyhoeddiadau di-brint yn adlewyrchu mor agos â phosibl y gyfundrefn sydd mewn bod ar gyfer cyhoeddiadau printiedig. 
Adran 2: Beth a gynhwysir mewn adneuo cyfreithiol gwaith di-brint?
2.1	Mae'r Rheoliadau drafft yn cwmpasu gwaith di-brint sydd ar gael all-lein ac ar-lein. At ddibenion y Rheoliadau drafft hyn rydym wedi gwahaniaethu fel a ganlyn:

•	Cyhoeddiad all-lein. Mae hwn yn golygu gwaith di-brint nad yw'n cael ei gyrchu neu ei gyflenwi trwy gyfrwng y rhyngrwyd ac a gofnodir ar ffurf faterol yn cynnwys CD Rom, DVD neu ficroffurf (ffilm a fiche).

Mae enghreifftiau o'r math o gyhoeddiad a gynhyrchir ar hyn o bryd yn y cyfryngau hyn yn cynnwys gwyddoniadur a chyfres o ddeunydd addysgol a chyfreithiol.

•	Cyhoeddiad ar-lein. Mae hwn yn golygu gwaith di-brint a gyrchir neu a gyflenwir trwy gyfrwng y rhyngrwyd ac sy'n cynnwys:

o	cyhoeddiad sydd am ddim a hefyd cyhoeddiad y codir tâl amdano;

o	cyhoeddiad y gellir ei gyrchu heb unrhyw gyfyngiad ar fynediad cyhoeddus;

o	cyhoeddiad sy'n destun cyfyngiad ar fynediad cyhoeddus ac sydd felly'n gofyn am gyfrinair neu wybodaeth arall cyn y gellir ei gyrchu; a

o	chyhoeddiad a gynhyrchir mewn ymateb i gais gan ddarllenydd megis deunydd a gesglir o gronfa ddata gyfreithiol. 
 
2.2	Nid yw gwaith di-brint yn rhwym wrth rwymedigaethau adneuo os:

o	yw’n cynnwys recordiad sain neu ffilm oni bai eu bod yn nodweddion achlysurol ym mhrif gorff gwaith ac nid hwn yw ei brif bwrpas; ac 

o	mae’n ddeunydd preifat nad yw wedi cael ei gyhoeddi neu ei ddarparu ar gyfer y cyhoedd; neu

o	caiff ei rannu trwy gyfrwng y rhyngrwyd gan ddefnyddio rhyw fath o rwydwaith preifat megis mewnrwyd;

o	yw’n deunydd sy'n cynnwys data personol ac a gyfyngir i grŵp diffiniedig o bobl. Golyga hyn na fyddai ardaloedd i aelodau’n unig o fewn safle cyhoeddus (megis ardaloedd cyfyngedig ar Facebook) yn cael eu cwmpasu yn y Rheoliadau drafft.
Adran 3: Pryd mae'r rhwymedigaethau adneuo mewn grym? 
Gweithiau all-lein

5.1	Mae'n rhaid i gyhoeddwyr gweithiau all-lein adneuo un copi o'u cyhoeddiad o fewn mis o'r dyddiad cyhoeddi gyda Bwrdd y Llyfrgell Brydeinig ac o fewn un flwyddyn ar ôl cais gan y Llyfrgelloedd Adnau Cyfreithiol eraill.

Gweithiau ar-lein sy'n rhad ac am ddim a heb gyfyngiadau mynediad  

5.2	Mae'n rhaid i gyhoeddwyr  adneuo'r gweithiau hyn cyn gynted ag y mae'n rhesymol ymarferol ar ôl derbyn cais ysgrifenedig gan Lyfrgell Adnau Cyfreithiol.  Gan amlaf, anfonir y cais ysgrifenedig hwn gan gynaeafwr gwe.

5.3	Mae'r rhwymedigaeth ddim ond yn berthnasol mewn perthynas â'r Llyfrgell Adnau Cyfreithiol gyntaf sy'n gwneud cais. Golyga hyn fod y rhwymedigaeth yn berthnasol unwaith yn unig ac nad oes raid i'r Cyhoeddwr adneuo copi gyda phob Llyfrgell Adnau Cyfreithiol.

Cyhoeddiadau ar-lein y codir tâl amdanynt neu sy'n destun cyfyngiadau mynediad cyhoeddus 

5.4	Mae'n rhaid i gyhoeddwyr adneuo'r gweithiau hyn o fewn tri mis o dderbyn cais ysgrifenedig gan Lyfrgell Adnau Cyfreithiol oni bai fod y cais yn nodi cyflenwi o fewn cyfnod sy'n fwy na thri mis ac yn y cyfryw achos mae'n rhaid cyflenwi o fewn y cyfnod a benodwyd.

5.5	Rydym wedi darparu ar gyfer y posibilrwydd o gyfnod sy'n hirach na thri mis ar gyfer cyflenwi er mwyn caniatáu i'r Cyhoeddwr (yn arbennig Cyhoeddwr bach) gael amser i wneud unrhyw newidiadau cydosod angenrheidiol a allai hwyluso'r adneuo.

5.6	A hefyd, mae'r rhwymedigaeth ddim ond yn berthnasol mewn perthynas â'r Llyfrgell Adnau Cyfreithiol gyntaf sy'n gwneud cais felly mae'r rhwymedigaeth yn berthnasol unwaith yn unig.

Crynodeb 

•	Mae'r rhwymedigaethau adneuo mewn perthynas â chyhoeddiadau all-lein yn adlewyrchu'r rhwymedigaethau sydd mewn grym ar gyfer cyhoeddiadau printiedig.

•	Mewn perthynas â chyhoeddiadau ar-lein, nid oes rhaid i Gyhoeddwyr adneuo'u cyhoeddiadau nes byddant wedi derbyn cais ysgrifenedig gan Lyfrgell Adnau Cyfreithiol. Yn achos cyhoeddiad ar-lein nad yw'n destun unrhyw gyfyngiad ar fynediad neu dâl, fel arfer gwneir y cais ysgrifenedig gan gynaeafwr gwe. 

•	Ar gyfer cyhoeddiadau ar-lein, bydd rhaid i'r Cyhoeddwr adneuo cyhoeddiad unwaith yn unig. Yn ymarferol, rhagwelwn y bydd y gwaith wedi'i adneuo yn cael ei storio ar rwydwaith all-lein diogel a rennir gan y Llyfrgelloedd Adnau Cyfreithiol.

•	Caiff ceisiadau ysgrifenedig am gyhoeddiadau ar-lein y codir taliadau amdanynt neu sy'n destun cyfyngiadau mynediad cyhoeddus eu cyflenwi gan y Llyfrgelloedd Adnau Cyfreithiol ar sail o Gyhoeddwr i Gyhoeddwr.  Gallai'r cyfryw geisiadau gwmpasu'r holl gyhoeddiadau ar-lein a ddarperir ar gyfer y cyhoedd ar, neu ar ôl dyddiad a benodir yn y cais ysgrifenedig hwnnw. Ar ôl hynny, gallai Cyhoeddwr gael ei bod yn haws caniatáu i'r cyfryw ddeunydd gael ei gynaeafu.

•	Gallai enghreifftiau o'r dulliau cyflenwi gynnwys, ond nis cyfyngir i:

o	Y cyhoeddwr yn adneuo cyhoeddiadau cymhleth megis XML testun llawn a/neu strwythurau ffeil cymhleth gyda metadata;

o	Y cyhoeddwr yn adneuo cyhoeddiadau syml heb fetadata;

o	Y cyhoeddwr yn adneuo cyhoeddiadau syml gyda metadata;

o	Gellid cytuno ar ddull "cynaeafu” gyda'r Cyhoeddwyr; y nod yw lleihau'r effaith ar y Cyhoeddwyr.  Trwy roi enwau defnyddwyr a chyfrineiriau i'r Llyfrgelloedd Adnau Cyfreithiol y gellir eu rhaglennu i mewn i'r broses gynaeafu, gall adneuo cyhoeddiadau yn y dyfodol gael ei awtomeiddio gan mwyaf o ran y Cyhoeddwr. Gweler Adran 10 am ragor o fanylion am y broses gynaeafu;    

o	Os cytunir ar ddull cynaeafu ar gyfer adneuo, gallai'r Llyfrgelloedd Adnau Cyfreithiol: 
a.	gynaeafu/lawrlwytho cyhoeddiadau ar y wefan sy'n arwahanol ond yn gymhleth; 
b.	cynaeafu/lawrlwytho cyhoeddiadau ffeil arwahanol a syml, megis PDF;
c.	cynaeafu gwefannau cyfan yn systematig er mwyn eu catalogio ar wahân.
Adran 4: Pa fynediad a ganiateir i weithiau wedi'u hadneuo?
4.1	Cyfyngir ar fynediad i weithiau a dderbyniwyd gan y Llyfrgelloedd Adnau Cyfreithiol dan Adneuo Cyfreithiol i'r terfynellau arddangos mewn adeiladau a reolir gan y Llyfrgelloedd Adnau Cyfreithiol.   

4.2	Nid oes cyfyngiadau ar faint o derfynellau arddangos gall Llyfrgell Adnau Cyfreithiol eu cael.  Fodd bynnag, mae'n rhaid eu lleoli mewn adeiladau a reolir gan y Llyfrgelloedd Adnau Cyfreithiol a dim ond darllenwyr sydd mewn adeiladau a reolir gan y Llyfrgelloedd Adnau Cyfreithiol sy'n cael mynediad i (h.y. sy'n cael gweld) y gwaith ar y derfynell arddangos. 

4.3	Cyfyngir ar fynediad i un gwaith di-brint i un derfynell arddangos ar unrhyw adeg benodol mewn unrhyw adeiladau a reolir gan bob un o'r Llyfrgelloedd Adnau Cyfreithiol.  Felly gall yr un gwaith di-brint gael ei weld ddim ond gan fwyafswm o chwe therfynell arddangos ar yr un pryd gan mai dim ond chwe Llyfrgell Adnau Cyfreithiol (yn cynnwys Coleg y Drindod Dulyn) sy'n bodoli.  Mae hyn yn adlewyrchu'r system ar gyfer cyhoeddiadau printiedig ble mae mwyafswm o chwe chopi o'r un gwaith ar gael i ddarllenwyr ar draws y chwe Llyfrgell Adnau Cyfreithiol.

Adran 5: Ym mha gyfrwng, ansawdd a fformat mae'n rhaid adneuo'r gweithiau?
Cyfrwng

5.1	Rydym yn cydnabod, mewn llawer o achosion, y gallai'r un gwaith (neu yr un gwaith o ran sylwedd) gael ei gyhoeddi ar ffurf brintiedig a di-brint a bwriadwn roi gymaint o gyfleoedd â phosibl i'r Cyhoeddwyr a'r Llyfrgelloedd Adnau Cyfreithiol i ddod o hyd i ddatrysiad sy'n gweddu i'r ddwy ochr. Felly, mae'r Rheoliadau drafft yn nodi y gallant gytuno ar p'un ai'r gwaith printiedig neu’r gwaith di-brint ddylai gael ei adneuo, ond yn absenoldeb unrhyw gytundeb, mae'n rhaid adneuo'r gwaith printiedig.

5.2	Yn yr un modd, rydym yn cydnabod y gallai'r un gwaith di-brint (neu o ran sylwedd yr un gwaith di-brint) gael ei gyhoeddi mewn mwy nag un cyfrwng h.y. dogfen word neu pdf.  Yn y cyfryw achosion, mae'r Rheoliadau drafft yn nodi y gall y Cyhoeddwr a'r Llyfrgell Adnau Cyfreithiol gytuno ym mha gyfrwng y dylai'r gwaith gael ei adneuo. Yn absenoldeb cytundeb rhwng y Cyhoeddwr a'r Llyfrgell Adnau Cyfreithiol, y Cyhoeddwr sy'n cael dewis ym mha gyfrwng y dylai'r gwaith di-brint gael ei adneuo.

Yr ansawdd sy'n gweddu orau at ddibenion cadwedigaeth

5.3	Gan mai un o nodau allweddol Adneuo Cyfreithiol yw sicrhau cadwedigaeth archif o weithiau cyhoeddedig y genedl, ceir nifer o ddarpariaethau yn y Rheoliadau sy'n ymwneud â chadwedigaeth.

5.4	Mae'n rhaid i'r Cyhoeddwyr sicrhau bod y copi o’r gwaith di-brint y maent yn ei adneuo o'r ansawdd mwyaf addas at ddibenion cadwedigaeth. Unwaith eto, y Cyhoeddwr a'r Llyfrgell Adnau Cyfreithiol sy'n cytuno ar ba ansawdd sydd fwyaf addas at ddibenion cadwedigaeth. Yn absenoldeb y cyfryw gytundeb, y Cyhoeddwr sy'n cael penderfynu pa ansawdd sydd fwyaf addas. 

5.5	Ystyriwn mai rhoi'r penderfyniad terfynol i'r Cyhoeddwr sydd fwyaf priodol os na ellir dod i gytundeb ar y materion hyn gan mai'r Cyhoeddwr fydd yn talu'r costau. Ymhellach, fel y manylir yn ddiweddarach yn y cyfarwyddyd hwn, mae'r Rheoliadau drafft yn cynnwys darpariaethau manwl sy'n caniatáu i'r Llyfrgelloedd Adnau Cyfreithiol gymryd copïau a newid fformat y gweithiau wedi'u hadneuo at ddibenion cadwedigaeth. 

Adran 6: A all Cyhoeddwyr gael gwaharddiad i atal mynediad i weithiau di-brint sydd wedi'u hadneuo?
6.1	I sicrhau bod yr effaith ar fodelau busnes Cyhoeddwyr yn cael ei lleihau, mae'r Rheoliadau drafft yn cynnwys rhai darpariaethau cyffredinol ynghylch gwaharddiadau. Pwrpas y rhain yw diogelu buddiannau masnachol y Cyhoeddwyr hynny a allent gael eu niweidio'n afresymol pe bai darllenwyr yn cael mynediad i'w gweithiau mewn Llyfrgell Adnau Cyfreithiol, hyd yn oed ar y sail gyfyngedig a ragnodir dan y Rheoliadau drafft ac a ddisgrifir yn adran 4 uchod.

6.2	Er nad yw'r posibilrwydd o waharddiad yn dileu'r rhwymedigaeth i adneuo'r cyhoeddiad gyda Llyfrgell Adnau Cyfreithiol, mae gwaharddiad yn golygu na all darllenwyr gael mynediad i'r cyhoeddiad am gyfnod penodedig.

6.3	Nid oes darpariaeth awtomatig ar gyfer gwaharddiad ac nid yw'r Rheoliadau drafft yn nodi cyfnodau penodol pryd mae'n rhaid cadw mathau arbennig o gyhoeddiad oddi wrth ddarllenwyr ar derfynell arddangos. Ystyriwn y bydd y cyfnod priodol yn amrywio yn ôl yr amgylchiadau arbennig a’r cyhoeddiad dan sylw. Mae'r Rheoliadau drafft yn nodi bod yn rhaid i'r Llyfrgell Adnau Cyfreithiol osod gwaharddiad os yw'r Cyhoeddwr yn cyflwyno cais ysgrifenedig ac yn dangos, yn ôl yr hyn sy'n debygol, y byddai cael ei weld gan ddarllenydd:

•	yn gwrthdaro â datblygiad arferol y gwaith; ac
•	yn niweidio'n afresymol buddiannau cyfreithlon y Cyhoeddwr. 

6.4	Mae'n werth nodi bod hyn yn mynd ymhellach na'r sefyllfa mewn perthynas â chyhoeddiadau printiedig ble caiff gwaharddiadau eu cytuno'n anffurfiol a heb unrhyw sail statudol.

6.5	Mae'r Rheoliadau drafft yn nodi y gellir gofyn am waharddiad ar unrhyw adeg ac mae'n rhaid i'r cais nodi cyfnod nad yw'n fwy na thair blynedd o ddyddiad penodedig. Gall cyhoeddwr wneud ceisiadau eraill am waharddiadau ychwanegol a dilynol ar gyfer yr un cyhoeddiad.

Adran 7: A oes rhaid i mi gyflenwi copi o unrhyw raglen gyfrifiadurol ac unrhyw wybodaeth sydd ei hangen i gyrchu'r gwaith?
7.1	Mae'r Rheoliadau drafft yn nodi bod yn rhaid i'r Cyhoeddwr ddarparu copi o unrhyw raglen gyfrifiadurol ac unrhyw wybodaeth sydd ei hangen i gyrchu'r gwaith di-brint. Mae'n rhaid adneuo'r wybodaeth ar yr un pryd ag y mae'r gwaith cyfatebol yn cael ei adneuo ac mae’n cynnwys:

•	copi o unrhyw raglen gyfrifiadurol ac unrhyw wybodaeth (yn cynnwys unrhyw offer a data), sydd eu hangen i gyrchu'r gwaith yn cynnwys unrhyw wybodaeth ofynnol, yn cynnwys enwau defnyddwyr a chyfrineiriau, er mwyn caniatáu i'r darllenydd ddarllen y gwaith; a

•	chopi o unrhyw lawlyfr a deunydd arall sy'n mynd gyda'r gwaith.

Adran 8: Beth yw ystyr ‘yn gysylltiedig â'r Deyrnas Unedig’?
8.1	Mae'r rhwymedigaethau adneuo yn Neddf 2003 yn berthnasol i'r rhai sy'n cyhoeddi yn y Deyrnas Unedig. Mae'r Rheoliadau drafft yn nodi’r categorïau o weithiau di-brint y mae'n rhaid eu hadneuo, ond nid ydynt yn rhagnodi natur cynnwys y gweithiau hynny.

8.2	Nid ydym yn ystyried y dylai'r Rheoliadau drafft gyfyngu ar gwmpas yr archif Adneuo Cyfreithiol trwy gyfeirio at feini prawf ansoddol. Ystyriwn fod barnau’n debygol o newid gydag amser mewn perthynas ag arwyddocâd cyhoeddiadau arbennig.

8.3	Yn ogystal, byddai hyn yn ymadawiad oddi wrth y dull ar gyfer gweithiau printiedig ac rydym wedi cynnal y polisi o adlewyrchu'r system ar gyfer gweithiau printiedig cyn belled ag y bo hyn yn bosibl.

8.4	Beth bynnag, dywedwyd wrthym y byddai allgau o derfynau’r rhwymedigaethau adneuo y gweithiau di-brint hynny a gyhoeddir yn y Deyrnas Unedig ond a anelir yn bennaf at ddarllenwyr a leolir y tu allan i'r Deyrnas Unedig yn creu heriau technolegol a gweinyddol sylweddol.

8.5	Felly, mae'r Rheoliadau drafft yn mabwysiadu ymagwedd eang ac nid ydynt yn cyfyngu ar yr amrywiaeth neu’r math o gyhoeddiadau di-brint sy'n syrthio o fewn y rhwymedigaethau adneuo. Fodd bynnag, erys y terfynau ynghylch beth ddylai gael ei adneuo gan Gyhoeddwyr a'i gynaeafu gan y Llyfrgelloedd Adnau Cyfreithiol o fewn cwmpas yr eithrio rhag atebolrwydd am ddifenwi a throsedd hawlfraint a gynhwysir yn Neddf 2003 a'r Rheoliadau drafft.

8.6	Mae’r eithrio hwn rhag atebolrwydd cyfreithiol yn weithredol mewn perthynas â chynaeafu cyhoeddiad ar-lein sydd ‘yn gysylltiedig â'r Deyrnas Unedig’ ac a gynaeafir gan berson sydd ‘yn gysylltiedig â'r Deyrnas Unedig’. Cwmpasir hyn yn Rheoliad drafft 36 yn unol â'r dull a fabwysiedir yn y Rheoliadau e-Fasnach ac mae fel a ganlyn:

•	mae cyhoeddiad ar-lein yn gysylltiedig â'r Deyrnas Unedig os caiff ei gyhoeddi yn y Deyrnas Unedig; ac

•	mae person sy'n cyhoeddi cyhoeddiad ar-lein yn gysylltiedig â'r Deyrnas Unedig os yw'r person hwnnw yn cyhoeddi am gyfnod amhenodol gan ddefnyddio sefydliad sefydlog yn y Deyrnas Unedig am gyfnod amhenodol.

8.7	Mae Rheoliad drafft 35 yn nodi bod yr eithrio rhag atebolrwydd mewn grym mewn perthynas â chyhoeddiadau gan Gyhoeddwyr a leolir yn y Deyrnas Unedig ac a gyhoeddir yn y Deyrnas Unedig hefyd.

8.8	Mae'r Rheoliadau drafft hyn yn seiliedig ar ganlyniad yn hytrach na phroses ac rydym yn cydnabod bod y fframwaith eang hwn yn golygu mai'r Llyfrgelloedd Adnau Cyfreithiol a'r Cyhoeddwyr fydd yn gorfod dod o hyd i ddatrysiadau technegol ac ymarferol. Serch hynny, mae gennym nifer o awgrymiadau sydd â'r nod o ddarparu cyfarwyddyd ac egluro'r sefyllfa.

8.9	Ar gyfer cyhoeddiadau ar-lein sy’n rhad ac am ddim ac nad ydynt yn destun cyfyngiadau mynediad (y gofynnir amdanynt fel rheol gan gynaeafwr gwe), efallai bydd y Llyfrgelloedd Adnau Cyfreithiol yn dymuno cymryd yn ganiataol (oni bai y dywedir wrthynt fel arall) fod Cyhoeddwr wedi’i leoli yn y Deyrnas Unedig a'i fod yn cyhoeddi o'r Deyrnas Unedig os:

(i) darperir y cyhoeddiad oddi ar wefan gydag enw parth y DU o'r lefel uchaf megis enw parth sy'n diweddu â .co.uk neu org.uk neu unrhyw derfyniad arall sy'n cyfeirio at y Deyrnas Unedig neu unrhyw ran ohonni megis .cymru neu .london; neu
(ii) mae'r cyhoeddwr wedi egluro ar ei wefan y’i lleolir yn y Deyrnas Unedig a'i fod wedi’i leoli yn y Deyrnas Unedig at ddibenion y Rheoliadau e-Fasnach. 

8.10	Rydym yn cydnabod na fydd enw parth o'r lefel uchaf bob amser yn dangos yn gywir ble y cyhoeddir cyhoeddiad neu ble y lleolir y cyhoeddwr. Gydag enwau parth sy'n diweddu gyda .com, er enghraifft, bydd yn rhaid i'r Llyfrgell Adnau Cyfreithiol wneud ymholiadau i ddarganfod a ydyw o fewn cwmpas y Rheoliadau. Yn ogystal, pe cafwyd bod y dybiaeth yn 8.8 (i) uchod yn anghywir, gallai'r Cyhoeddwr wrthod y cais am adneuo. Yn y cyfamser, pe bai cyhoeddiad wedi cael ei gynaeafu ac y cafwyd ei fod y tu allan i gwmpas y Rheoliadau, yna dylai'r Llyfrgell Adnau Cyfreithiol gyfyngu ar radd unrhyw atebolrwydd trwy sicrhau nad yw'r cyhoeddiad ar gael i unrhyw ddarllenwyr.

8.11	Yn achos cyhoeddiadau ar-lein y codir tâl amdanynt neu sy'n destun cyfyngiadau mynediad cyhoeddus, dylid seilio'r prawf am yr hyn sy'n dangos a yw'r Cyhoeddwr yn gysylltiedig â'r Deyrnas Unedig ai peidio ar leoliad y sawl sy'n penderfynu cyhoeddi'r gwaith a bydd angen i'r Llyfrgell Adnau Cyfreithiol wneud ymholiadau er mwyn darganfod hyn.

8.12	Yn yr un modd, ar gyfer cyhoeddiadau ar-lein gan unigolion a leolir yn y Deyrnas Unedig ond nad oes ganddynt gyfeiriad masnachu yn y DU, bydd yn rhaid i'r Llyfrgelloedd Adnau Cyfreithiol wneud ymholiadau i ddarganfod a yw'r Cyhoeddwr wedi’i leoli yn y Deyrnas Unedig. 
Adran 9: Beth yw'r gweithgareddau caniataol mewn perthynas â'r gweithiau wedi'u hadneuo?
9.1	Rydym yn ymwybodol o'r angen am sicrhau na all y Rheoliadau hyn niweidio buddiannau Cyhoeddwyr y gweithiau di-brint wedi'u hadneuo yn afresymol. Rydym hefyd yn cydnabod bod modelau busnes newydd yn datblygu'n gyflym a byddant yn parhau i esblygu wrth i gyhoeddwyr ddod o hyd i ffyrdd newydd o ddatblygu eu gweithiau yn fasnachol.
9.2	Dim ond y gweithgareddau hynny a ganiateir yn benodol yn y Rheoliadau drafft y gellir eu cyflawni mewn perthynas â'r gweithiau di-brint wedi'u hadneuo. Mae'r gweithgareddau caniataol hyn yn fwriadol gyfyngedig ac yn adlewyrchu mor agos â phosibl y gyfundrefn sydd yn berthnasol ar hyn o bryd mewn perthynas â gweithiau printiedig
Profi mynediad i'r gweithiau perthnasol
9.3	Mae'r Rheoliadau drafft yn nodi y gall Llyfrgell Adnau Cyfreithiol ganiatáu i ddarllenwyr weld yr un deunydd perthnasol ddim ond ar un derfynell arddangos ar unrhyw adeg benodol. Rhoddir rhagor o fanylion am y ddarpariaeth hon a sut gallai Cyhoeddwr geisio gwaharddiad i atal mynediad i weithiau di-brint wedi'u hadneuo penodedig yn Adran 6 o'r cyfarwyddyd hwn.
Ymchwil ac astudiaeth
9.4	Mae'r Rheoliadau drafft yn adlewyrchu i raddau helaeth y ddeddf bresennol sy'n rheoli sut a phryd gall llyfrgell gymryd copi o ran o waith a darparu'r copi hwnnw i ddarllenydd. Mae'n rhaid bod y Llyfrgell Adnau yn fodlon bod y copi yn mynd i berson a fydd yn ei ddefnyddio at ddibenion ymchwil ar gyfer pwrpas anfasnachol neu astudiaeth breifat ac na fyddant yn ei ddefnyddio at unrhyw bwrpas arall.

9.5	Gellir copïo a mynd ymaith â chopi o ran o waith di-brint o Lyfrgell Adnau Cyfreithiol ar ffurf printiedig yn unig ac ni ellir mynd ag ef mewn cyfrwng di-brint oni bai fod y Cyhoeddwr perthnasol wedi rhoi caniatâd i wneud hyn.

Nam ar y golwg
9.6	Mae'r Rheoliadau drafft hefyd yn caniatáu i Lyfrgelloedd Adneuo Cyfreithiol wneud copïau hygyrch o weithiau di-brint ar gyfer y sawl sydd â nam ar y golwg. Unwaith eto, mae'r rhain yn seiliedig ar y ddeddf bresennol sy'n rheoli sut gall llyfrgelloedd wneud copïau hygyrch o gyhoeddiadau a ddelir ganddynt.   
Copïo at ddibenion cadwedigaeth  
9.7	Mae'r Rheoliadau drafft yn cynnwys darpariaethau sy'n seiliedig ar y rhai y mae'r Swyddfa Eiddo Deallusol wedi eu hystyried ynghynt mewn perthynas ag argymhelliad Gowers ar gyfer llyfrgelloedd ac archifau sy’n nodi y gallant gymryd copïau a newid fformat at ddibenion cadwedigaeth.
9.8	O ganlyniad, rydym yn cynnig y gall y Llyfrgelloedd Adnau Cyfreithiol gopïo’r gweithiau di-brint wedi'u hadneuo er mwyn eu cadw ac er mwyn cymryd lle copi o waith di-brint sydd wedi cael ei adneuo mewn Llyfrgell Adnau Cyfreithiol arall a'i golli, ei ddinistrio neu ei niweidio ar ôl hynny. Rydym hefyd yn cynnig y gall y Llyfrgelloedd Adnau Cyfreithiol wneud copi mewn fformat neu gyfrwng gwahanol pan fyddant yn ystyried bod hyn yn angenrheidiol at ddibenion cadwedigaeth.
Adran 10: Pryd mae'r Llyfrgelloedd Adnau Cyfreithiol a'r Cyhoeddwyr yn cael eu heithrio o rai rhwymedigaethau cyfreithiol penodol?
10.1	Effaith adran 9 o Ddeddf 2003 yw y cymerir yn ganiataol na fydd cydymffurfio â'r rhwymedigaethau adneuo yn y Rheoliadau drafft yn torri unrhyw gytundeb mewn perthynas ag unrhyw ran o'r gwaith nac yn troseddu yn erbyn unrhyw hawlfraint, hawl cyhoeddi, hawl cronfa ddata neu batent yn unrhyw ran o'r gweithiau di-brint wedi'u hadneuo neu ddeunydd arall (megis unrhyw raglen gyfrifiadurol neu wybodaeth arall y mae'n rhaid ei hadneuo hefyd er mwyn cyrchu'r gwaith).

10.2	Mae Adran 10 o Ddeddf 2003 yn nodi y bydd unrhyw atebolrwydd ar ran y Llyfrgelloedd Adnau Cyfreithiol am ddifenwi sy’n ymgodi o weithgareddau rhagnodedig mewn perthynas â gweithiau wedi'u hadneuo ddim ond yn codi pan fyddant yn gwybod neu ddylent wybod bod y deunydd yn ddifenwol ac maent wedi cael cyfle rhesymol i atal gweithgareddau sy'n arwain i hawliadau difenwi.

10.3	Y gweithgareddau rhagnodedig yw'r rhai a fanylir yn y Rheoliadau drafft ac a ddisgrifir yn fwy manwl yn Adrannau 4, 7, 9 a 13 o'r Cyfarwyddyd hwn. I grynhoi, mae'r gweithgareddau rhagnodedig yn cwmpasu'r amgylchiadau ble caiff y Llyfrgelloedd Adnau Cyfreithiol:

•	ddarparu mynediad i'r gweithiau wedi'u hadneuo;

•	gyflenwi copi o ran o waith wedi'i adneuo i ddarllenydd ar gyfer ymchwil ac astudiaeth breifat;

•	gwneud copïau hygyrch o weithiau wedi'u hadneuo ar gyfer pobl â nam ar eu golwg; 

•	copïo a newid fformat gwaith wedi'i adneuo at ddibenion cadwedigaeth;

•	addasu deunydd mewn rhaglen gyfrifiadurol neu gronfa ddata yn unol â'r rhwymedigaethau adneuo; a

•	gwaredu gweithiau wedi'u hadneuo.

10.4	Fel y manylir yn Adran 8 gweithredir yr eithrio hyn o atebolrwydd cyfreithiol mewn perthynas â chynaeafu cyhoeddiad ar-lein sydd ‘yn gysylltiedig â'r Deyrnas Unedig’ ac a gynaeafir gan berson sydd ‘yn gysylltiedig â'r Deyrnas Unedig’. Cwmpasir hwn yn y Rheoliadau drafft fel a ganlyn: 

•	mae cyhoeddiad ar-lein yn gysylltiedig â'r Deyrnas Unedig os caiff ei gyhoeddi yn y Deyrnas Unedig; 
•	mae person sy'n cyhoeddi cyhoeddiad ar-lein yn gysylltiedig â'r Deyrnas Unedig os yw'r person hwnnw’n cyhoeddi am gyfnod amhenodol gan ddefnyddio sefydliad sefydledig yn y Deyrnas Unedig. 

10.5	Mae hyn yn rhoi cwmpas eang i'r Llyfrgelloedd Adnau Cyfreithiol yn nhermau’r mathau o weithiau di-brint y cânt eu cynnwys yn eu harchif adneuo cyfreithiol. Mae hefyd yn golygu nad ydynt yn eithriedig rhag rhwymedigaethau cyfreithiol mewn perthynas â gweithiau wedi'u hadneuo neu gynaeafu y gofynnir amdanynt o'r tu allan i'r paramedrau hyn.

Adran 11: Beth yw cynaeafu?
Cynaeafu 

11.1	Mae'r ddyletswydd i adneuo cyhoeddiadau ar-lein sydd ar gael yn rhad ac am ddim a heb gyfyngiadau mynediad yn dod i rym ddim ond pan fydd y Llyfrgell Adnau Cyfreithiol, p'un ai drwy’r cynaeafwr gwe neu ffyrdd eraill, yn gofyn i'r Cyhoeddwr wneud felly.  Gellir defnyddio'r dull cynaeafu hwn o adneuo hefyd ar gyfer mathau eraill o ddeunydd ble mae'r Cyhoeddwr wedi darparu amodau mynediad priodol ar gyfer offeryn cynaeafu’r Llyfrgell Adnau Cyfreithiol (gweler Adran 3).

11.2	Nid yw'r Rheoliadau drafft yn darparu manylion am sut ddylai'r broses gynaeafu weithredu ond rydym wedi gosod isod sut rydym yn rhagweld y bydd hyn yn gweithio.

11.3	Rhagwelwn y caiff y broses ganlynol ei chychwyn er mwyn adneuo cyhoeddiadau ar-lein sy'n rhad ac am ddim a heb unrhyw gyfyngiadau mynediad cyhoeddus:

•	Llwythir rhestr hadau gychwynnol o Leolwyr Adnoddau Unffurf (URLs) i'r cynaeafwr gan y Llyfrgell Adnau Cyfreithiol. Fel rheol bydd y rhain yn URLs ar gyfer y tudalennau hafan neu wraidd ar barthau gwe sydd o fewn y cwmpas a osodir yn Adran 8. 

•	Ar gyfer pob URL, bydd y cynaeafwr yn anfon cais electronig at weinyddwr cynnal gwe'r Cyhoeddwr am iddo gyflenwi copi o'r dudalen neu'r ffeil. Bydd pob cais yn cynnwys gwybodaeth sy'n nodi: 

o	cyfeiriad Protocol y Rhyngrwyd (IP) y cynaeafwr sy'n anfon y cais 
o	 yr URL ar gyfer y dudalen neu'r ffeil y gofynnir amdani 
o	 'llinyn defnyddiwr-asiant' sy'n adnabod y Llyfrgell Adnau Cyfreithiol sy'n rheoli'r cynaeafwr a'r ffaith ei fod yn gais cynaeafu 
o	yr URL ar gyfer tudalen we sy'n cynnwys manylion am sut i gysylltu â'r Llyfrgell Adnau Cyfreithiol. 

11.4	Ar ôl trafod hyn gyda'r Llyfrgelloedd Adnau Cyfreithiol dyma'n dealltwriaeth o sut fydd y broses gynaeafu'n gweithio.  Mae'r gweinyddwr cynnal gwe yn ateb yn awtomatig, gan gyflenwi copi o'r dudalen neu'r ffeil (yr adnau) i'r cynaeafwr. Pan fydd y copi wedi cael ei gyflenwi i'r cynaeafwr, bydd yn cael ei gynnwys yng nghasgliad archifau'r Llyfrgell Adnau Cyfreithiol. 

11.5	Bydd y Llyfrgelloedd Adnau Cyfreithiol yn gosod rheolau a pharamedrau ar gyfer y cynaeafwr i sicrhau nad oes effaith niweidiol ar berfformiad y gweinyddwr cynnal gwe: 

•	Dim ond tudalennau a dogfennau gwe sydd ar gael i’r cyhoedd ac yn rhad ac am ddim y gofynnir amdanynt; ni fydd cynaeafu yn mynd i unrhyw le nad yw'n gyhoeddus.
•	Bydd y Llyfrgelloedd Adnau Cyfreithiol yn defnyddio protocolau awtomeiddiedig safonol er mwyn rhoi gwybod i reolydd y wefan (drwy “linyn defnyddiwr-asiant” a gyflwynir i’r log o geisiadau gweinyddwr ar weinyddwr y we) bob tro y bydd copi o'u cynnwys yn cael ei gynaeafu at ddibenion adneuo cyfreithiol; gall perchennog y wefan ddewis p'un ai defnyddio'r wybodaeth hon ai peidio, ond ni fydd yn ofynnol i berchennog gwefan wneud unrhyw newid i'w ffeiliau  robots.txt, na chymryd unrhyw gamau eraill.

•	Caiff tudalennau a dogfennau gwe eu cynaeafu o dro i dro yn unig, a'u diffinio yn y polisi casgliadau. Pan anfonir ceisiadau lluosol am wahanol dudalennau a ffeiliau at yr un gweinydd cynnal gwe, bydd ysbaid rhwng pob cais yn diogelu rhag unrhyw risg o ddefnyddio'r holl ystod band neu orlwytho'r gweinyddwr.
•	Ni fydd y cynaeafwr yn cael unrhyw weithiau a ddiogelir gan fur gwarchod neu gan unrhyw fath o rwystr megis diogelu cyfrinair/enw defnyddiwr, oni bai y cytunir ar hyn gyda'r Cyhoeddwr.
•	Ni fydd y cynaeafwr yn gofyn am unrhyw dudalennau neu ddogfennau nad ydynt yn meddu ar ddolennau gwe atynt; felly ni ellir gofyn am unrhyw dudalennau neu ffeiliau nad ydynt ar gael i bawb.
11.6	Bydd y cynaeafwr yn dilyn dolennau o'r dudalen hafan neu wraidd yn awtomatig at y lefelau nesaf i lawr o fewn yr un parth, gan anfon cais ar wahân am bob tudalen neu ffeil. 

11.7	Mae'n rhaid i Gyhoeddwyr sy'n cytuno i ddefnyddio'r broses gynaeafu ddarparu'r offeryn cynaeafu gyda'r gweithiau perthnasol; nid oes raid i'r Cyhoeddwr wneud unrhyw beth arall. Fodd bynnag, ble nad yw cyhoeddwyr yn darparu cyfleusterau ar gyfer cynaeafu, bydd rhaid i'r Llyfrgell Adnau Cyfreithiol anfon y cais mewn ffordd arall.

Gweithiau Heb eu Cynaeafu

11.8	Mae'r tabl isod yn gosod y gwahanol ddulliau ar gyfer adneuo gweithiau heb eu cynaeafu.

Disgrifiad	Cyflenwi 	Cynnwys	Metadata	
1. adneuo cyhoeddiadau cymhleth (XML testun llawn a/neu strwythurau ffeil cymhleth gyda metadata)	FTP	XML testun llawn, a/neu gyhoeddiadau sy'n cynnwys ffeiliau lluosol mewn strwythurau cymhleth 	Yn nodweddiadol XML (neu SGML), naill ai testun llawn neu benawdau	
2. adneuo cyhoeddiadau syml heb fetadata disgrifiadol.	FTP neu Gyflenwi Uniongyrchol	Ffeiliau deuaidd syml: yn nodweddiadol PDF ond hefyd Word, Excel, casgliadau delweddau Photo ac ati ynghyd â ffeiliau MHTML.
	ddim yn berthnasol	
3. adneuo cyhoeddiadau syml gyda metadata disgrifiadol.	FTP neu Gyflenwi Uniongyrchol	Ffeiliau deuaidd syml: yn nodweddiadol PDF ond hefyd Word, Excel, casgliadau delweddau Photo ac ati ynghyd â ffeiliau MHTML.  Gallent hefyd fod yn addas ar gyfer adneuo tudalennau gwe newydd drwy gyfrwng porthiant RSS pwrpasol	Yn nodweddiadol penawdau XML mewn ffeil ar wahân, ond gallai fod yn TXT neu fath arall o ffeil, ond gallai'r metadata gael ei becynnu gyda'r cynnwys (HTML, ffeiliau EPUB neu opsiynau eraill)	
4. cynaeafu/lawrlwytho cyhoeddiadau ar y we sy'n arwahanol ond yn gymhleth 	Cynaeafu Uniongyrchol	Ffeiliau deuaidd syml, yn nodweddiadol PDF, ond wedi'u cyfuno â thudalennau gwe HTML a'u cysylltu â chyhoeddiadau eraill, a gyhoeddir yn aml trwy CMS	Yn debygol o gael eu cynnwys o fewn yr HTML ac yn ddeilliadwy o dudalennau gwe amgylchynol	
5. cynaeafu/lawrlwytho cyhoeddiadau syml ac arwahanol fel ffeiliau (yn nodweddiadol PDF)	Cynaeafu Uniongyrchol	Ffeiliau deuaidd syml, yn nodweddiadol PDF	Gallent fod yn ddeilliadwy o dudalennau gwe cysylltiedig / amgylchynol	
6. cynaeafu gwefannau cyfan ar sail reolaidd ac aml, i'w darganfod gan unigolion ar wahân i archif gwe	Cynaeafu Uniongyrchol	Tudalennau gwe, yn aml yn rhai dynamig, yn aml yn cael eu cyhoeddi trwy CMS	Yn debygol o gael eu cynnwys o fewn yr HTML a'u cynhyrchu gan offeryn cynaeafu	
7. Cynaeafu ymlusgol o wefannau lluosol, mewn cipluniau cyfnodol ar gyfer archif gwe.	Cynaeafu Uniongyrchol	Tudalennau gwe a dogfennau sydd ar gael i bawb yn unig (h.y. dim cyfyngiad ar fynediad a dim angen mewngofnodi neu gyfrinair)	Yn debygol o gael eu cynnwys o fewn yr HTML a'u cynhyrchu gan offeryn cynaeafu	

Adran 12: A oes rhaid i Gyhoeddwyr adneuo metadata?
12.1	Metadata yw'r wybodaeth sy'n disgrifio cyhoeddiad electronig ac sy'n cynnwys manylion megis: ei awdur a'i deitl; ei briodweddau ffisegol (y math o ffeil, maint y ffeil); nodweddion unigryw (dynodwr rhifiadol, ISBN).  Mae'r holl wybodaeth hon yn helpu darllenydd i ddod o hyd i gyhoeddiad electronig.  Mewn llawer o achosion gall metadata ffurfio rhan o'r gwaith di-brint a byddai'n syrthio o fewn y rhwymedigaeth adneuo cyfreithiol.

12.2	Mae'r Rheoliadau drafft yn seiliedig ar yr egwyddorion canlynol:

•	Ni ddisgwylir i Gyhoeddwyr gynhyrchu metadata at ddibenion Adneuo Cyfreithiol Di-brint yn unig;
•	Ble mae metadata yn ffurfio rhan o'r gweithiau dylai gael ei adneuo ar yr un pryd â gweddill y gweithiau di-brint;
•	Nid yw creu, addasu, gwella a defnyddio metadata yn ffurfio rhan o’r Rheoliadau drafft Adneuo Cyfreithiol;  
•	Ni ellir gwerthu metadata a gesglir gan Lyfrgelloedd Adnau trwy adneuo cyfreithiol gweithiau i unrhyw drydydd person.

Adran 13: Sut gall y Llyfrgelloedd Adnau Cyfreithiol waredu gweithiau wedi'u hadneuo?
13.1	Gall Llyfrgelloedd Adnau Cyfreithiol waredu copïau o weithiau di-brint a gaffaelir ganddynt drwy'r rhwymedigaethau adneuo cyfreithiol, ond ddim ond drwy eu dinistrio ac ni chânt ddinistrio pob copi o'r gweithiau hynny.

13.2	Golyga hyn na all y Llyfrgelloedd Adnau Cyfreithiol werthu unrhyw gopïau o'r gweithiau di-brint a gafwyd dan y gyfundrefn adneuo cyfreithiol, hyd yn oed pan fydd yr hawlfraint yn dod i ben yn y gweithiau perthnasol.
Adran 14: Strwythur a Phroses Rheoli
14.1	Nid ydym yn bwriadu rheoleiddio'r strwythur rheoli neu ddiffinio sut ddylai manylion technegol y broses adneuo cyfreithiol weithredu. Fodd bynnag, byddem yn disgwyl i'r Llyfrgelloedd Adnau Cyfreithiol sefydlu strwythur rheoli cadarn ar gyfer Adneuo Cyfreithiol deunydd di-brint yn gydamserol â chyflwyno'r Rheoliadau.

14.2	Yn yr un modd, disgwylir gweld proses apeliadau anffurfiol rhwng y Llyfrgelloedd Adnau Cyfreithiol a'r Cyhoeddwyr fel y gellir datrys anghydfodau. Fodd bynnag, bydd hyn yn annibynnol oddi wrth unrhyw oruchwyliaeth gan y Llywodraeth ac mae'n rhaid i’r broses gael ei chytuno rhwng y Llyfrgelloedd Adnau Cyfreithiol a'r Cyhoeddwyr.

14.3	Gosodwn isod at ddibenion cyfarwyddyd yn unig, rhai nodweddion ac arferion y byddem yn disgwyl iddynt gael eu sefydlu trwy gydweithrediad rhwng y Llyfrgelloedd Adnau Cyfreithiol a'r Cyhoeddwyr

Polisi Casglu

14.4	Disgwylir i'r strwythur rheoli gynnwys polisi casglu agored a thryloyw, yn cynnwys polisïau ar gynnal gweithiau adneuo cyfreithiol di-brint a'r polisïau ar gyfer casglu a dulliau yn ymwneud ag amlyncu gwahanol fathau o weithiau di-brint.  Byddem yn disgwyl bod y Llyfrgelloedd Adnau Cyfreithiol yn ceisio cyngor partïon eraill, a rhoi ystyriaeth lawn i unrhyw faich arfaethedig. Dylai'r cyfryw bartïon gynnwys cynrychiolwyr o'r diwydiant cyhoeddi, unigolion gyda'r arbenigedd priodol ac adnabyddiaeth o gyhoeddi digidol, a deiliaid diddordeb eraill.

14.5	Mae'n rhaid i bolisi casglu’r Llyfrgelloedd Adnau Cyfreithiol gael ei adolygu’n flynyddol a bydd copi o'r polisi ar gael i'r cyhoedd.

Gweithdrefn Gwynion

14.6	Disgwylir i'r Llyfrgelloedd Adnau Cyfreithiol sefydlu gweithdrefn gwynion gadarn a thryloyw.

14.7	Gallai Cyhoeddwr anghytuno neu apelio yn erbyn y gweithiau neu’r defnydd o unrhyw ran o bolisi casglu’r adneuo cyfreithiol di-brint.  Mae'n rhaid i bolisi casglu'r Llyfrgelloedd Adnau Cyfreithiol gynnwys disgrifiad o'r drefn apelio.

Atodiad A: Holiadur
Rydym yn ceisio eich barn am y Rheoliadau drafft a'r asesiadau effaith ar gyfer adneuo cyfreithiol deunydd di-brint. Yn benodol byddem yn gwerthfawrogi eich ymatebion i'r cwestiynau canlynol. Gellir ateb y cwestiynau hyn ar-lein [Dolen].

Rhif y Cwestiwn	Cwestiwn	
1	A fydd y Rheoliadau hyn yn darparu archif cenedlaethol ystyrlon o gyhoeddiadau di-brint i'w hadneuo gyda'r Llyfrgelloedd Adnau Cyfreithiol? Rhowch ateb ar gyfer pob categori: 

1.	Cyhoeddiadau all-lein, 
2.	Cyhoeddiadau ar-lein sy'n rhad ac am ddim a heb gyfyngiadau mynediad, 
3.	Cyhoeddiadau ar-lein sy'n destun tâl neu gyfyngiadau mynediad 

Os na, pam felly?  Rhowch resymau a thystiolaeth.
	
	Rheoliadau drafft - Cyflwyniad 	
2	Rheoliad 2(3) – Bwriedir i'r Rheoliadau gwmpasu pob math o gyhoeddiadau di-brint.  
A ydych yn cytuno â'r dull hwn? Os na, pam felly?  Rhowch resymau a thystiolaeth.	
3	Rheoliad 2(3) – Mae'r Rheoliadau'n darparu enghreifftiau esboniadol o'r mathau o gyhoeddiad di-brint a gwmpasir. A oes unrhyw enghreifftiau eraill o gyhoeddiad di-brint a ddylai gael eu cynnwys yn ffurfiol?  Rhestrwch nhw.
A ydych yn rhagweld unrhyw anawsterau gyda'r diffiniadau a ddefnyddiwyd gennym? Os felly, rhowch resymau a thystiolaeth. Awgrymwch ddewis amgen.	
4	Rheoliad 2(3) 
A ddylem ni gynnwys y canlynol yn y Rheoliadau:
Cyhoeddiadau all-lein?
Cyhoeddiadau ar-lein nad ydynt yn destun unrhyw gyfyngiadau mynediad ac sydd ar gael i bawb?
Cyhoeddiadau ar-lein y codir tâl amdanynt neu sy'n amodol ar gyfyngiadau mynediad cyhoeddus?
Cyhoeddiadau electronig sy'n cynnwys deunydd wedi'i becynnu a'i ffiltro mewn ymateb i ymholiad gan ddefnyddiwr?  
Os na, pam felly?  Rhowch resymau a thystiolaeth.	
	Rheoliad Drafft - Adneuo	
5	Rheoliad5(2) – Pan gaiff gwaith sydd yr un o ran sylwedd ei gyhoeddi ar ffurf brintiedig a di-brint, mae'n rhaid i'r Rheoliadau amodi mai'r cyfrwng ar gyfer cyflenwi yw'r ffurf brintiedig oni bai y cytunwyd ar gyfrwng gwahanol rhwng y Cyhoeddwr a'r Llyfrgell Adnau Cyfreithiol.  
A oes unrhyw ganlyniadau sy'n gwneud hyn yn anymarferol? Os felly, beth yw'r rhain?  Rhowch resymau a thystiolaeth.	
6	Rheoliad5(2) - Nid yw'r Rheoliadau'n gwneud darpariaeth ymghylch ym mha amgylchiadau mae gweithiau i'w hystyried neu beidio â chael eu hystyried fel yr un o ran sylwedd at y dibenion hyn gan ein bod yn credu y bydd hyn yn dibynnu ar natur y gwaith ac y bydd yn esblygu gydag amser. Rydym hefyd yn ystyried bod hwn yn fater y gall, ac y dylai'r Llyfrgelloedd Adnau Cyfreithiol a'r cyhoeddwyr gytuno arno gyda’i gilydd. 
A ydych yn cytuno? Os na, rhowch resymau ac awgrymwch sut: (a) ddylai'r Rheoliadau neu (b) y Cyfarwyddyd ddelio â hyn. Rhowch dystiolaeth.	
7	Rheoliad 5(3) – Pan gaiff gwaith sydd yr un o ran sylwedd ei gyhoeddi mewn mwy ag un cyfrwng h.y. dogfen word neu pdf, mae'r Rheoliadau'n amodi y dylai'r cyfrwng cyflenwi gael ei gytuno rhwng y cyhoeddwr a'r llyfrgell adnau cyfreithiol.  Fodd bynnag, mae Deddf Llyfrgelloedd Adnau Cyfreithiol 2003 yn amodi bod yn rhaid i ni egluro yn y Rheoliadau pa gyfrwng sy'n teyrnasu. Felly, mae'r Rheoliadau'n amodi, os na all y cyhoeddwr a'r llyfrgell adnau cyfreithiol ddod i gytundeb, y cyhoeddwr sy'n cael penderfynu ym mha gyfrwng dylent adneuo'r gwaith.
 A oes unrhyw ganlyniadau sy'n gwneud hyn yn anymarferol? Os felly, beth yw'r rhain?  Rhowch resymau a thystiolaeth. 	
8	Rheoliad 5(3) – Nid yw'r Rheoliadau'n gwneud darpariaeth ymghylch ym mha amgylchiadau mae gweithiau i'w hystyried neu beidio â chael eu hystyried fel yr un o ran sylwedd at y dibenion hyn gan ein bod yn credu y bydd hyn yn dibynnu ar natur y gwaith a bydd yn esblygu gydag amser. Rydym hefyd yn ystyried bod hwn yn fater y gall, ac y dylai'r Llyfrgelloedd Adnau Cyfreithiol a'r cyhoeddwyr gytuno arno gyda’i gilydd. 
A ydych yn cytuno? Os na, rhowch resymau ac awgrymwch sut: (a) ddylai'r Rheoliadau neu (b) y Cyfarwyddyd ddelio â hyn. Rhowch dystiolaeth.	
9	Rheoliad 13 – Dylid cytuno ar ansawdd gwaith di-brint rhwng y Llyfrgelloedd Adnau Cyfreithiol a'r cyhoeddwr a dylid dewis y cyfrwng sydd fwyaf addas at ddibenion cadwedigaeth. Os na ellir dod i gytundeb bydd y Cyhoeddwr yn cael penderfynu ar ansawdd y gweithiau i'w hadneuo. 
A ydych yn ystyried mai hwn yw'r dull mwyaf priodol? Os na, beth ydych yn ei awgrymu a pham?  Rhowch dystiolaeth.	
10	•	Rheoliad 14 - Mae hwn yn cwmpasu cyhoeddiadau ar-lein sydd ar gael yn rhad ac am ddim a heb fod yn amodol ar unrhyw gyfyngiadau mynediad cyhoeddus. Mae'n rhaid cyflenwi'r cyhoeddiadau hyn cyn gynted ag y bydd yn rhesymol ymarferol ar ôl cais gan lyfrgell adnau cyfreithiol.
•	Dim ond unwaith fydd yn rhaid i Gyhoeddwyr adneuo gyda'r llyfrgell adnau cyfreithiol sy'n gwneud cais ac ni fydd raid anfon copïau at y llyfrgelloedd adnau cyfreithiol eraill.  
•	A ydych yn cytuno â'r dull hwn? Os na, rhowch resymau ac unrhyw awgrymiadau y gallai fod gennych am ddull amgen. Rhowch dystiolaeth.	
11	•	Rheoliad 17 - Mae hwn yn cwmpasu cyhoeddiadau ar-lein y codir tâl amdanynt neu sy'n destun cyfyngiadau mynediad cyhoeddus. Mae'n rhaid cyflenwi'r cyhoeddiadau hyn o fewn tri mis ar ôl derbyn cais gan lyfrgell adnau oni bai fod y cais yn nodi cyflenwi o fewn cyfnod sy'n fwy na thri mis ond o fewn y cyfnod penodedig.
•	 Fel y nodir yn y Cyfarwyddyd, cynhwysom y posibilrwydd o gyfnod sy'n hirach na thri mis er mwyn cynorthwyo cyhoeddwyr a allai fod ag angen mwy na thri mis er mwyn cwrdd â'r rhwymedigaeth hon 
•	Rheoliad 18 - Dim ond unwaith fydd yn rhaid i gyhoeddwyr adneuo gyda'r llyfrgell adnau cyfreithiol sy'n gwneud cais ac ni fydd raid anfon copïau at y Llyfrgelloedd Adnau Cyfreithiol eraill.  
•	A ydych yn cytuno â'r dull hwn ac a yw'r amseriadau'n ymarferol? Os na, rhowch resymau ac unrhyw awgrymiadau y gallai fod gennych am ddull amgen o weithredu?  Rhowch dystiolaeth.	
12	Rheoliad 19 – Mae'n rhaid gwneud cais am adneuo mewn ysgrifen (p'un ai caiff ei anfon drwy gynaeafwr gwe neu drwy gyfrwng arall) 
A oes unrhyw ganlyniadau sy'n gwneud hyn yn anymarferol? Os felly, beth yw'r rhain?  Rhowch dystiolaeth.	
13	Rheoliad 21 - Mae hwn yn cwmpasu cyhoeddiadau ar-lein y codir tâl amdanynt neu sy'n destun cyfyngiad mynediad cyhoeddus a hefyd cyhoeddiadau ar-lein sydd ar gael am ddim ac nad ydynt yn destun unrhyw gyfyngiad mynediad cyhoeddus. Mae'r rheoliad yn amodi y dylid cytuno ar ansawdd y gwaith wedi'i adneuo rhwng y llyfrgell adnau cyfreithiol a'r cyhoeddwr a dylid dewis yr ansawdd sydd fwyaf addas at ddibenion cadwedigaeth. Mae'r rheoliad hefyd yn amodi, os na ellir dod i gytundeb, y cyhoeddwr fydd yn cael penderfynu ar ansawdd y gwaith i'w adneuo.
A ydych yn ystyried mai hwn yw'r dull mwyaf priodol? Os na, beth ydych yn ei awgrymu a pham?  Rhowch dystiolaeth.	
	Rheoliadau Drafft - Gweithgareddau Caniataol	
	Darparu mynediad i'r deunydd perthnasol	
14	•	Rheoliad 23 - Mae hwn yn amodi bod mynediad i'r un gwaith di-brint yn gyfyngedig i un derfynell arddangos ar unrhyw adeg benodol ym mhob un o'r Llyfrgelloedd Adnau Cyfreithiol.  Felly gall yr un gwaith di-brint gael ei weld ddim ond gan fwyafswm o chwe therfynell arddangos ar yr un pryd gan mai dim ond chwe Llyfrgell Adnau Cyfreithiol (yn cynnwys Coleg y Drindod Dulyn) sy'n bodoli. Mae hyn yn adlewyrchu'r system ar gyfer cyhoeddiadau printiedig ble mae mwyafswm o chwe chopi o'r un gwaith ar gael i ddarllenwyr ar draws y chwe Llyfrgell Adnau Cyfreithiol.
•	
A ydych yn cytuno â'r dull hwn? Os na, rhowch resymau ac awgrymwch ddewis amgen. Rhowch dystiolaeth.	
15	Rheoliad 24 - Mae hwn yn amodi na chaiff llyfrgell adnau cyfreithiol ganiatáu mynediad i waith wedi'i adneuo os yw cyhoeddwr wedi gofyn am waharddiad am gyfnod heb fod yn fwy na thair blynedd o ddyddiad y cais. Ni chaiff y llyfrgell adnau wrthod y cais os yw'r cyhoeddwr wedi dangos, yn ôl yr hyn sy'n debygol, y byddai cael ei weld gan ddarllenydd yn gwrthdaro â datblygiad arferol y gwaith ac yn niweidio buddiannau cyfreithlon y cyhoeddwr yn afresymol.
Rheoliad 27- Mae hwn yn amodi y gellir estyn gwaharddiad. A ydych yn cytuno â'r dull hwn? Os na, rhowch resymau ac awgrymwch ddewis amgen. Rhowch dystiolaeth.	
	Ymchwil ac astudiaeth breifat 	
16	Rheoliadau 29 a 30 - Caiff llyfrgell adnau cyfreithiol ddarparu copi printiedig yn unig o erthygl neu ran o waith oni bai fod caniatâd wedi'i roi gan y cyhoeddwr i'r llyfrgell adnau cyfreithiol wneud copi mewn cyfrwng arall.  
A ydych yn cytuno â'r dull hwn? Os na, rhowch resymau ac awgrymwch ddewis amgen.  Rhowch dystiolaeth.	
	Nam ar y Golwg	
17	Rheoliad 31 - Mae'r rheoliad hwn yn gosod yr amgylchiadau ble caiff llyfrgell adnau cyfreithiol wneud copi hygyrch o waith wedi'i adneuo a'r amodau sydd mewn grym.
A ydych yn cytuno â'r dull hwn? Os na, rhowch resymau ac awgrymwch ddewis amgen.  Rhowch dystiolaeth.	
	Copïo ac addasu at ddibenion cadwedigaeth	
18	Rheoliadau 32 a 33 - Mae'r rheoliadau hyn yn gosod yr amgylchiadau ble caiff llyfrgell adnau cyfreithiol wneud copi neu addasu copïau o weithiau wedi'u hadneuo at ddibenion cadwedigaeth a'r amodau sydd mewn grym.
A ydych yn cytuno â'r dull hwn? Os na, rhowch resymau ac awgrymwch ddewis amgen.  Rhowch dystiolaeth.	
	Gwaredu copïau o weithiau wedi'u hadneuo	
19	Rheoliad 34 - Mae hwn yn amodi y caiff llyfrgell adnau waredu gweithiau wedi'u dyblygu trwy eu dinistrio ond ni chaiff ddinistrio pob copi o'r gweithiau wedi'u hadneuo. Mae'r rheoliad hefyd yn amodi bod yn rhaid i'r llyfrgell adnau gadw'r copi neu gopïau o'r gweithiau wedi'u hadneuo yr ystyrir ganddi yn fwyaf addas at ddibenion cadwedigaeth.
A ydych yn cytuno â'r dull hwn? Os na, rhowch resymau ac awgrymwch ddewis amgen.   Rhowch dystiolaeth.	
	Rheoliadau Drafft - Eithrio o atebolrwydd	
20	Rheoliad 35 - Mae'r rheoliad hwn yn gosod yr amgylchiadau ble mae eithrio o atebolrwydd mewn grym a thrwy hynny yn diffinio cwmpas daearyddol y gweithiau a'r cyhoeddwyr a gwmpasir yn y rheoliadau.
A ydych yn cytuno y dylai'r rheoliadau gwmpasu cyhoeddiadau gan gyhoeddwyr a leolir yn y Deyrnas Unedig yn unig ac a gyhoeddir yn y Deyrnas Unedig hefyd?
Os na, rhowch resymau ac awgrymwch ddewis amgen.   Rhowch dystiolaeth.	
21	Rheoliad 36 - A ydych yn cytuno NA ddylai'r rheoliadau gwmpasu deunydd sy'n hygyrch i ddarllenwyr a leolir yn y Deyrnas Unedig oni bai eu bod wedi'u cyhoeddi yn y Deyrnas Unedig gan gyhoeddwyr a leolir yn y Deyrnas Unedig?
Os na, rhowch resymau ac awgrymwch ddewis amgen. Esboniwch eich safbwynt.
 	
22	Cyfarwyddyd: adran 8 
Rydym wedi awgrymu, yn achos gweithiau ar-lein sydd yn rhad ac am ddim a heb gyfyngiadau mynediad (y gofynnir amdanynt fel rheol drwy gynaeafwr gwe), y dylai'r Llyfrgelloedd Adnau Cyfreithiol gymryd yn ganiataol fod Cyhoeddwr (oni bai y nodir fel arall) :
- wedi’i leoli yn y Deyrnas Unedig; ac
- yn cyhoeddi o'r Deyrnas Unedig;
Os:
- yw'r cyhoeddwr wedi dangos yn glir fod ei wefan wedi’i leoli yn y Deyrnas Unedig, wedi rhoi ei leoliad masnachu yn y Deyrnas Unedig a'i fod wedi’i leoli yn y Deyrnas Unedig at ddibenion y Gyfarwyddeb e-Fasnach; neu
- mae'r cyhoeddiad ar gael oddi ar wefan gydag enw parth y DU o'r lefel uchaf.
Pe byddai'r tybiaethau hyn yn eu cael yn anghywir, gallai'r Cyhoeddwr wrthod y cais am adneuo trwy rwystro'r cynaeafwr gwe.
Gallai gwefannau eraill fod o fewn y cwmpas ond bydd angen gofyn iddynt yn uniongyrchol.
A ydych yn cytuno â'r dull hwn?
Rydym wedi awgrymu, yn achos cyhoeddiad ar-lein y codir tâl amdano neu sy'n destun cyfyngiad mynediad cyhoeddus, y dylai'r prawf am yr hyn sy'n gyfystyr â chyhoeddwr o'r DU fod yn seiliedig ar leoliad y sawl sy'n penderfynu cyhoeddi'r gwaith. Sut ydych yn credu y gallai'r dull hwn weithredu'n ymarferol?
A ydych yn cytuno, ar gyfer cyhoeddiadau ar-lein gan unigolion a leolir yn y DU nad oes ganddynt gyfeiriad masnachu, y dylai’r Llyfrgelloedd Adnau Cyfreithiol chwilio am ffordd o ofyn yn uniongyrchol i'r Cyhoeddwr p'un ai maent wedi'u lleoli yn y Deyrnas Unedig? Os na, rhowch resymau ac awgrymwch ddewis amgen.  Rhowch dystiolaeth.	
	Asesiad Effaith	
23	A ydych yn cytuno â'r effaith, fel y'i gosodir yn yr asesiadau effaith, ar gyfer y Llyfrgelloedd Adnau? Os na, pam felly?  Rhowch dystiolaeth a dadansoddiad o'ch cyfrifiadau.	
24	Os ydych yn gyhoeddwr sy'n adneuo cyhoeddiadau wedi'u hargraffu ar hyn o bryd a fyddech yn newid i adneuo gweithiau di-brint yn hytrach na hyn?  A fyddai hyn yn fwy darbodus i chi yn y tymor (a) byr; (b) canolig; neu (c) hir? Nodwch ai busnes bach, canolig neu fawr ydych.	
25	Os ydych yn gyhoeddwr, faint mae'n costio ar hyn o bryd i chi adneuo gweithiau wedi'u hargraffu?  Rhowch dystiolaeth a dadansoddiad o'ch cyfrifiadau. Nodwch ai busnes bach, canolig neu fawr ydych..	
26	Os ydych yn gyhoeddwr, faint fydd yn costio i chi adneuo gweithiau di-brint yn gyfreithiol?  Rhowch amcangyfrif o'r costau sefydlu cychwynnol o adneuo gweithiau di-brint. Rhowch dystiolaeth a dadansoddiad o'ch cyfrifiadau a phryd amcangyfrifwch y byddech yn adennill y costau hyn? Nodwch ai busnes Micro, bach, canolig neu fawr ydych.	
27	Os ydych yn gyhoeddwr sydd ddim ond yn cynhyrchu cyhoeddiadau di-brint ac felly nid ydych ar hyn o bryd yn adneuo cyhoeddiadau, ond byddwch yn dod yn rhwym i'r Rheoliadau oherwydd bydd yn ofynnol i chi adneuo gweithiau di-brint, amcangyfrifwch y costau sefydlu cychwynnol a'r costau cyfredol am wneud hyn. Yn benodol, rhowch amcangyfrif o'ch costau ar gyfer adneuo unrhyw rai o'r gweithiau di-brint a gwmpasir yn y Rheoliadau (gweithiau di-brint all-lein ac ar-lein). Rhowch ddadansoddiad o'ch cyfrifiadau. Nodwch ai busnes micro, bach, canolig neu fawr ydych.	
28	A ydych yn cytuno â'r Effaith fel y'i gosodir yn yr asesiadau effaith ar gyfer cyhoeddwyr? Os nad ydych, rhowch eich rhesymau gan ddarparu tystiolaeth dros eich casgliadau.  Nodwch ai busnes micro, bach, canolig neu fawr ydych.	
29	Os ydych yn gyhoeddwr, a ydych yn ystyried y gwneir cynilion yn y tymor canolig i hir trwy fedru adneuo'n electronig?  Rhowch eich cyfrifiadau. Nodwch ai busnes micro, bach, canolig neu fawr ydych.	
30	Os ydych yn gyhoeddwr, am faint o amser y credwch fydd y gweithiau'n parhau i gael eu cynhyrchu ar ffurf printiedig ac electronig? Nodwch ai busnes micro, bach, canolig neu fawr ydych.
	
	Iwerddon	
31	Mae Deddf 2003 yn darparu ar gyfer gweithiau di-brint i'w hadneuo gyda Choleg y Drindod Dulyn (TCD). Mae Deddf 2003 yn egluro na fyddwn yn estyn adneuo cyfreithiol i Goleg y Drindod Dulyn oni bai fod yr Ysgrifennydd Gwladol yn fodlon nad yw’r cyfyngiadau ar ddefnyddio'r deunydd wedi'i adneuo dan y gyfraith yn Iwerddon yn sylweddol llai nag yn y DU.  Rydym yn dal i aros am wybodaeth gan Iwerddon ar y mater hwn ac ni fwriadwn estyn y Rheoliadau i gwmpasu Iwerddon nes i ni dderbyn y sicrhad hwn. Fodd bynnag, at ddibenion yr ymgynghoriad, ystyriwn mai'r dewis mwyaf synhwyrgall yw cynnwys Coleg y Drindod Dulyn fel Llyfrgell Adnau cyfreithiol yn y rheoliadau drafft. 
A oes unrhyw bwyntiau yr hoffech eu nodi ar y mater hwn?  Os yw'n bosibl, cynhwyswch unrhyw dystiolaeth gyda'ch ateb.	
	Arall	
32	A oes gennych unrhyw sylwadau, materion, pryderon neu gwestiynau eraill?  Os felly a allech chi labelu beth yw’r rhain yn glir ac yna eu hesbonio, gan ddarparu unrhyw dystiolaeth berthnasol.	

Gellid cyhoeddi neu ddatgelu'r wybodaeth a ddarperir mewn ymateb i'r ymgynghoriad hwn, yn cynnwys gwybodaeth bersonol, yn unol â'r cyfundrefnau mynediad i wybodaeth (yn bennaf Deddf Rhyddid Gwybodaeth 2000 (FOIA), Deddf Diogelu Data 1998 (DPA) a'r Rheoliadau Gwybodaeth Amgylcheddol 2004). Os ydych am i'r wybodaeth a roddwch gael ei thrin yn gyfrinachol, noder bod Cod Ymarfer statudol yn bodoli, dan y Ddeddf Rhyddid Gwybodaeth, y mae'n rhaid i awdurdodau cyhoeddus gydymffurfio ag ef ac sy'n ymdrin, ymhlith pethau eraill, â rhwymedigaethau cyfrinachedd. Oherwydd hyn byddai'n ddefnyddiol petaech yn gallu esbonio pam yr ystyriwch fod y wybodaeth a ddarparwyd gennych yn gyfrinachol. Os derbyniwn gais am ddatgelu'r wybodaeth byddwn yn rhoi ystryiaeth lawn i'ch esboniad, ond ni allwn roi sicrwydd y gellir cynnal cyfrinachedd yn yr holl amgylchiadau. Ni fydd ymwadiad cyfrinachedd awtomatig a gynhyrchir gan eich system TG, yn ei hun, yn cael ei ystyried fel rhywbeth sy'n rhwymol ar yr Adran.

Bydd yr Adran yn prosesu eich data personol yn unol â'r Ddeddf Diogelu Data, ac yn y rhan fwyaf o amgylchiadau, bydd hyn yn golygu na fydd eich data personol yn cael ei ddatgelu i drydydd partïon. 

Arweinir yr ymgynghoriad gan God Ymarfer y Llywodraeth ar Ymgynghori sydd ar gael ar:  http://www.bis.gov.uk/files/file53268.pdf.

Atodiad B:  Geirfa Dermau
Termau fel y'i diffiniwyd neu y cyfeirir atynt yn Neddf 2003

Term	Diffiniad	Ffynhonnell a/neu Sylw	
Adneuo Cyfreithiol

	Mae Deddf Llyfrgelloedd Adnau Cyfreithiol 2003 yn datgan bod yn rhaid anfon un copi o bob llyfr a gyhoeddir (yn cynnwys pamffledi, cylchgronau a phapurau newydd) at y Llyfrgell Brydeinig pan gaiff ei gyhoeddi; mae hawl gan bum llyfrgell arall, Llyfrgell Genedlaethol Cymru, Llyfrgell Genedlaethol yr Alban, a Llyfrgelloedd Prifysgolion Caergrawnt, Rhydychen, a Choleg y Drindod, Dulyn, i ofyn am gopi am ddim o fewn blwyddyn o gyhoeddi.
 	Deddf Llyfrgelloedd Adnau Cyfreithiol (Y Ddeddf) adran 4, 5, 15	
Llyfrgelloedd Adnau Cyfreithiol
	Y Llyfrgelloedd Adnau Cyfreithiol y mae'r Argymhelliad hwn yn cyfeirio atynt yw: y Llyfrgell Brydeinig, Llyfrgell Genedlaethol Cymru, Llyfrgell Genedlaethol yr Alban, Llyfrgelloedd Prifysgolion Caergrawnt, Rhydychen, a Choleg y Drindod, Dulyn.  Mae'r cyfeiriadau at gyrchu neu ddefnyddio deunyddiau a adneuir hefyd yn cynnwys y Gyfadran Eiriolwyr, fel yr amodir yn adran 7 o Ddeddf Llyfrgelloedd Adnau Cyfreithiol 2003.
Ond noder, ni all Coleg y Drindod Dulyn fod yn Llyfrgell Adnau Cyfreithiol ar gyfer gweithiau di-brint nes bydd yr Ysgrifennydd Gwladol yn fodlon ynghylch y diogelwch cyfreithiol yn Iwerddon, fel y nodir yn adran 13 o Ddeddf Llyfrgelloedd Adnau Cyfreithiol 2003.
	Y Ddeddf, adran 14
Yn ogystal, ‘'Argymhelliad Adneuo Cyfreithiol Cyhoeddiadau Ar-lein Gwarchodedig Masnachol ac Eraill y DU’’  gan y Panel Ymgynghorol ar Adneuo Cyfreithiol
	
Hawl Cyhoeddi/ Hawlfraint	Hawlfraint:  Hawl eiddo yw hawlfraint...Mae gan berchennog  hawlfraint mewn gwaith, yn unol â'r darpariaethau canlynol yn y Bennod hon, yr hawl echgynhwysol i wneud y gweithredoedd canlynol yn y Deyrnas Unedig —
(a) copïo'r gwaith (gweler adran 17); 
(b)  rhoi copïau o'r gwaith i'r cyhoedd (gweler adran 18); 
(c)  perfformio, dangos neu chwarae'r gwaith yn gyhoeddus (gweler adran 19); 
(ch)  darlledu'r gwaith neu ei gynnwys mewn gwasanaeth rhaglen gebl (gweler adran 20); 
(d)  gwneud addasiad o'r gwaith neu wneud unrhyw rai o'r uchod mewn perthynas ag addasiad (gweler adran 21)]

Hawl cyhoeddi: Mae gan berson sydd, ar ôl i ddiogelwch hawlfraint ddod i ben, yn cyhoeddi am y tro cyntaf gwaith heb ei gyhoeddi o'r blaen, yn unol â'r darpariaethau canlynol, hawl eiddo ("hawl cyhoeddi") sy'n gyfwerth â hawlfraint.	O Deddf Hawlfraint, Dyluniadau a Phatentau 1988

O Offeryn Statudol 1996 Rhif 2967:  Rheoliadau Hawlfraint a Hawliau Cysylltiedig 1996.  Paragraffau 16 a 17

Terfynell Arddangos	Mae hyn yn golygu terfynell mewn adeiladau a reolir gan Lyfrgell Adnau Cyfreithiol o ble gall darllenydd weld deunydd perthnasol		
System Adfer Electronig

	I'w deall yn y dull canlynol:
Unrhyw offer electronig sy'n hyrwyddo dod o hyd i, a chyrchu gwybodaeth o gof neu ffurfiau eraill ar storio, megis ffeiliau.  At ddibenion y Ddeddf, mae hyn yn cynnwys chwaraewyr disgiau (ar gyfer CDs, DVDs), darllenwyr microffurf, cyfrifiaduron, gliniaduron, cyfrifiaduron tabled, ffonau smart  catalogau ac ati	Fe’i henwir ond ni ddiffinnir yn y Deddf.  Fodd bynnag, mae'r Ddeddf yn cyfeirio at ddiffiniad ‘electronig’ yn Neddf 1988: a ysgogir gan ynni trydanol, magnetig, electro-fagnetig, electro-gemegol neu electro-fecanyddol.

Cyfrwng	Yn cyfeirio at unrhyw gyfrwng cyhoeddi, yn cynnwys yn arbennig unrhyw ffurf ar gyhoeddiad ar-lein neu all-lein	Y Ddeddf, adran 14

At gyfer adneuo cyfreithiol, ac yn gyffredin, y math o gyflenwi a storio ar gyfer cyhoeddiad, er enghraifft printiedig, CD, ffeil electronig	
Cyhoeddiad
	(a) yn golygu rhyddhau copïau o'r gwaith i'r cyhoedd a
(b) yn cynnwys darparu'r gwaith ar gyfer y cyhoedd trwy gyfrwng system adfer electronig.	Y Ddeddf 14, adran 14	
Cyhoeddwr	Yn golygu'r person y mae'r rhwymedigaeth yn adran 1(1) o'r Ddeddf yn berthnasol iddo.	Y Ddeddf, adran 1
Gall y ‘person’ hwn fod, neu beidio â bod yn ‘ddeiliad yr hawliau’, a ddiffinnir yn gyffredinol fel yr unigolyn neu'r endid sy'n dal neu sy'n rheoli hawliau eiddo deallusol penodol megis hawlfraint.
	
Darllenydd	Mae darllenydd yn golygu person sydd, at ddibenion ymchwil neu astudiaeth a chyda caniatâd y llyfrgell adnau, yn adeiladau'r llyfrgell a reolir ganddi.

 	Y Ddeddf, Adran  5(a)

Defnyddiwr y deunydd, yn ystafelloedd darllen y Llyfrgelloedd Adnau Cyfreithiol, yn cynnwys y cyhoedd, academyddion, ymchwilwyr	
Ystafell Ddarllen	yn golygu adeiladau a reolir gan Lyfrgell Adnau Cyfreithiol ble gall darllenydd weld deunydd perthnasol.
		
Person Perthnasol	(i)	Llyfrgell Adnau Cyfreithiol neu berson sy'n gweithredu ar ei rhan;
(ii)	darllenydd	Y Ddeddf, Adran 7 (5)	
Deunydd Perthnasol	(i)	copi a gyflenwir dan adran 1 o waith a gyhoeddir mewn cyfrwng heblaw am un printiedig;
(ii)	 copi a gyflenwir yn unol â'r rheoliadau dan adran 6 o raglen gyfrifiadurol neu ddeunydd o fewn adran 6(2)(b)	Y Ddeddf, Adran 7 (5)	
Niwed Afresymol	Ni ellir gwneud Rheoliadau dan adran 1(4), 2 neu 6 oni bai fod yr Ysgrifennydd Gwladol yn ystyried nad yw'r costau sy'n debygol o gael eu hachosi o ganlyniad i'r rheoliadau i bobl sy'n cyhoeddi gweithiau y mae'r rheoliadau yn berthnasol iddynt yn anghymesur â'r budd i'r cyhoedd sy'n ymgodi o gyflenwi copïau o'r cyfryw weithiau.	Y Ddeddf, Adran 11.5	

‘Deunydd Perthnasol’ i'w adneuo dan reoliad

Term	Diffiniad 	Ffynhonnell a/neu Sylw	
Cyhoeddiad masnachol	Er y gellir ystyried unrhyw gyhoeddiad ar-lein sy'n defnyddio hysbysebu, baneri, lleoli cynnyrch ac ati yn fasnachol, at ddibenion adneuo cyfreithiol, mae hyn yn cyfeirio at gyhoeddiadau ble gofynnir am dâl uniongyrchol (tanysgrifiad, microdaliad ac ati) am gael mynediad i'w ddarllen.		
Cyhoeddiad digidol	Yn gyfystyr ag un ‘a enir yn ddigidol’, mewn geiriau eraill mae'n gyhoeddiad ar-lein nad oes ganddo gyfwerth   printiedig. A bod yn fanwl gywir, mae ‘digidol’ yn cyfeirio at gyfrwng penodol o storio data'n electronig.
	Yn gyffredin, fe'i defnyddir yn aml yn ymgyfnewidiol â ‘chyhoeddiad electronig’.
Gweler y Gynghrair Cadwedigaeth Ddigidol  http://www.dpconline.org/advice/introduction-definitions-and-concepts.html	
Cyhoeddiad electronig	cyhoeddiad electronig sydd (a) —
•	yn destun yn bennaf; neu’n
•	ddalen o argraffwaith neu gerddoriaeth; neu’n
•	fap, cynllun, siart neu dabl; ac yn
•	rhan o unrhyw waith o'r fath; 
		
Cyhoeddiad hybrid	Cyhoeddiadau sy'n cynnwys amlgyfryngau – testun, delweddau, fideos, fideo cysylltiedig mewnol, a hyd yn oed cyhoeddiadau printiedig	Yn ystod cyfweliadau cyhoeddwyr y Panel Ymgynghorol ar Adneuo Cyfreithiol, defnyddiwyd y frawddeg gan amlaf yn yr ystyr hwn.	
Cyfryngau	Defnyddir y term hwn mewn gwahanol ffyrdd:

(i)	i) yn gyffredinol, mae'n cyfeirio at y cyfryngau cyfathrebu torfol sydd fwyaf cyffredin yn gyfredol: er enghraifft, papurau newydd, radio, teledu (yn yr ystyr hwn, mae'n enw unigol neu gyfunol)
(ii)	ii) gall hefyd gyfeirio at gyfathrebu drwy sain, fideo, neu destun, a ddisgrifir yn aml fel amlgyfryngau. Mae gwefannau'n defnyddio amlgyfryngau yn aml ac fe hyrwyddir cyflenwi'r rhain drwy feddalwedd
(iii)	iii) Mewn cyfrifiaduron, ceir mecanweithiau cyflenwi a storio, megis gyriannau caled, CDs, DVDs, gyriannau USB, disgiau hyblyg. (yma ac yn ii, mae'n enw lluosog)	Yn gyffredinol, defnyddir yr ystyron ii ac iii gan amlaf mewn cysylltiad ag adneuo cyfreithiol.	
Monograff	Gwaith ysgolheigaidd neu academaidd, o hyd llyfr gan amlaf, ar bwnc penodol sydd weithiau'n gyfyngedig.	Er mai hwn yw'r diffiniad ffurfiol, defnyddir y term weithiau yn ymgyfnewidiol â ‘llyfr’ neu ‘deitl’ o unrhyw fath.
Fodd bynnag, mae 'teitl' yn enw adnabod a roddir i waith a allai gynnwys llyfrau lluosol, ac weithiau gyda gwahanol is-deitlau.	
Cyhoeddiad di-brint	yn golygu cyhoeddiad electronig() sydd (a) —
•	yn destun yn bennaf; neu’n
•	ddalen o argraffwaith neu gerddoriaeth; neu’n
•	fap, cynllun, siart neu dabl; neu’n
•	rhan o unrhyw waith o'r fath; ac
•	sydd ar gael am ddim neu am dâl; ac
•	a gyhoeddir ar ôl y dyddiad pan wneir y Rheoliadau hyn.
	 	
Cyhoeddiad All-lein	yn golygu gwaith di-brint nad yw'n cael ei gyrchu neu ei gyflenwi trwy gyfrwng y rhyngrwyd ac a gofnodir ar ffurf faterol yn cynnwys CD Rom, DVD neu ficroffurf		
Cyhoeddiad Ar-lein	mae hwn yn golygu gwaith di-brint a gyrchir neu a gyflenwir trwy gyfrwng y rhyngrwyd (yn cynnwys cyhoeddiad electronig sy'n cynnwys deunydd wedi'i becynnu a'i ffiltro mewn ymateb i ymholiad gan ddefnyddwyr) ond heb fod yn cynnwys mewnrwyd breifat		
Mewnrwyd Breifat
	yn golygu rhwydwaith preifat sy'n defnyddio protocol y rhyngrwyd i rannu unrhyw ran o wybodaeth sefydliad o fewn y sefydliad hwnnw		
cyfyngiad ar fynediad cyhoeddus 	yn cynnwys mesur technegol sy'n atal mynediad i gyhoeddiad di-brint oni bai fod y defnyddiwr neu gyhoeddwr yn rhoi gwybodaeth ychwanegol yn cynnwys cyfrinair, er enghraifft		
Cyfres	Cyhoeddiad a ryddheir mewn rhannau olynol ac am gyfnod amhenodol. Fel rheol mae'r rhannau hyn mewn rhediad rhifol neu yn ôl dyddiadau. Mae enghreifftiau’n cynnwys cyfnodolion, papurau newydd ac ati		
Tudalen We	Unrhyw ‘dudalen’ unigol ar y We Fyd-Eang, sy'n cynrychioli gwybodaeth o ffeil electronig a all gynnwys testun, delweddau, sain ac ati.  Bydd y ffeil hefyd yn cynnwys cod (iaith arwyddnodi) sy'n penderfynu sut ddylai'r wybodaeth gael ei chyflwyno ar y dudalen, a sut gaiff y wybodaeth ei darganfod.	Mae ‘lefel y safle’ yn cyfeirio at y wefan gyfan.  Er enghraifft, efallai bydd gan ddarllenydd ddiddordeb yng nghynnwys safle cyfan.
Mae 'lefel y dudalen’ yn cyfeirio at dudalennau unigol o fewn safle. Yn yr achos hwn, efallai na fydd gan ddarllenydd ddiddordeb yn y safle cyfan, ond ddim ond mewn gwybodaeth benodol, neu is-destun a gynhwysir mewn un tudalen ar safle.

At ddibenion cynaeafu, gellir gosod cynaeafwr fel y bydd yn casglu data ar lefel y safle neu'r parth a/neu lefel y dudalen	
Gwefan	Casgliad o dudalennau gwe cysylltiedig a gyrchir drwy frandio unigryw ac URL.

	Yn aml, cynhwysir y gweithiau a ddosberthir dros yr amrywiol dudalennau mewn ffeiliau.  Trefnir y ffeiliau hyn at ddibenion strwythurol neu weinyddol mewn ffolderi neu gyfeirlyfrau. Fel rheol bydd y cyfeirlyfr gwraidd yn cynnwys ‘tudalen hafan’ neu dudalen gyntaf ragarweiniol safle a rhestr o bob cyfeirlyfr/ffolder cysylltiedig sy'n cynnwys y gweithiau ar y safle. Nid yw'r ffeiliau/cyfeirlyfrau hyn yn weladwy neu'n hygyrch i ddefnyddwyr gwe fel rheol.	

Mathau o Ffeiliau

Term	Diffiniad a Ffynhonnell	Sylw	
Maniffest digidol	Ffeil sy'n rhestri'r holl ffeiliau a adneuir fel rhan o gyhoeddiad (ffeiliau prif destun, ffeiliau cyfryngau atodol, ffeiliau metadata ac ati).  Yn debyg i slip becynnu'r post 		
DRM	Rheoli Hawliau Digidol: Term generig sy'n cwmpasu pob dull a ffurf ar ddisgrifio, adnabod, diogelu, monitro, a thracio'r defnydd o hawliau.	Cynhwysir y term hwn, ynghyd â TPM, yn y categori hwn gan fod rhai mesurau ar gyfer y rhain yn aml yn cael eu hamgodio i mewn i'r ffeil ei hun neu eu cynnwys mewn is-ffeil.  Fodd bynnag, cynhwysir mesurau megis Amgryptio a Chyfrinair yn y categori nesaf gan eu bod yn analluogi cyflenwi electronig yn benodol.	
DTD	Diffiniad o’r Math o Ddogfen:  Ffeil sy'n diffinio sut ddylai cymwysiadau sy'n dehongli dogfen gyflwyno'r gweithiau. Yn fwyaf nodedig, fe’i defnyddir ar y cyd â dogfennau XML.		
Fformatau ffeiliau	Mae fformat ffeil yn cyfeirio at y dull o amgodio a strwythuro gwybodaeth, gan ddangos, er enghraifft, sut fydd yn cael ei threfnu a'i chyflwyno ar dudalen.		
HTML	Iaith Arwyddnodi Hyperdestun: Set o symbolau neu god (iaith arwyddnodi) a fewnosodir yng ngweithiau ffeil a oedd yn dangos sut fydd y gweithiau'n cael eu harddangos ar y We drwy ddefnyddio porwr. 		
PDF	Fformat Dogfen Gludadwy:  fformat ffeil a ddatblygwyd gan Adobe sy'n copïo amrywiaeth o gymwysiadau fformatio er mwyn atgynhyrchu cyhoeddiad yn yr union ddull y bwriedir iddo ymddangos, ar unrhyw fonitor neu argraffydd.		
Metadata	Data neu wybodaeth ynghylch cyhoeddiad sy'n ei wneud yn ddarganfyddadwy (‘gwybodaeth sy'n caniatáu darganfod adnodd’)	Disgrifiad neu ddisgrifwyr o weithiau deallusol neu gynnwys y cyhoeddiad (yn cynnwys yr awdur, teitl ac ati); priodweddau ffisegol (y math o ffeil, maint y ffeil, ac ati) nodweddion unigryw (dynodwyr rhifiadol megis ISBNs ac ati).
O 'Argymhelliad Adneuo Cyfreithiol Cyhoeddiadau Ar-lein Gwarchodedig Masnachol ac Eraill y DU’ gan y Panel Ymgynghorol ar Adneuo Cyfreithiol	
RTF	Fformat Testun Cyfoethog: fformat ffeil perchnogol a ddatblygwyd gan Microsoft er mwyn hwyluso trosglwyddo'n hawdd ar draws gwahanol gymwysiadau, rhaglenni ac amgylcheddau technegol.	Gelwir y lefel o rhwyddineb wrth gyrchu'r ffeiliau ar draws gwahanol gymwysiadau, fersiynau o feddalwedd ac ati yn 'hygludedd.’	
SGML	Iaith Arwyddnodi Gyffredinol Safonol: System, a dderbynnir fel safon ryngwladol (ISO8879), ar gyfer creu, rheoli, storio, a chyflenwi gweithiau. Mae HTML ac XML yn is-setiau, a ddaeth yn boblogaidd drwy'r We		
Ffeiliau atodol	Gall erthygl cyfnodolyn sengl gynnwys un neu fwy o ffeiliau.  Mae'r Panel Ymgynghorol ar Adneuo Cyfreithiol yn cyfeirio at ffeiliau atodol a gyflwynir yn ogystal â'r ffeil prif destun, megis ffeiliau metadata neu gyfryngau ac ati		
TPM 	Mesurau Diogelu Technegol: Is-set o DRM sy'n cyfyngu neu'n atal mynediad i gopïo neu rannu
 		
XML	Iaith Arwyddnodi Estynadwy: Fel gyda HTML, mae XML yn diffinio cyflenwad a golwg dogfen dros y We  Fodd bynnag, mae'n darparu amrywiaeth ehangach o fformatau strwythuredig ac mae hefyd yn darparu ar gyfer codio sy'n disgrifio gweithiau mewn ffordd semantig, h.y. trwy gynnwys meysydd ar gyfer metadata		

Trafodion a Gweithgareddau Adneuo

Term	Diffiniad 	Ffynhonnell a/neu Sylw	
Mynediad	Gellir defnyddio'r deunydd perthnasol er mwyn rhoi mynediad ar gyfer darllen gan ddarllenwyr llyfrgell mewn adeiladau llyfrgell ym mhob Llyfrgell Adnau sydd â'r hawl i adneuo gwaith a gyhoeddir ar-lein, ond mewn ffordd fel na fydd mwy nag un person ym mhob Llyfrgell Adnau yn gallu darllen yr un gwaith ar unrhyw adeg benodol		
Bot	Ffurf fer ar ‘robot’, darn o feddalwedd a gynlluniwyd i gyflawni tasg ailadroddus yn awtomatig. Er enghraifft, bydd botiaid chwilio yn cyflawni'r un chwiliad gwe o dro i dro.		
Rheoli Asedau Digidol
(yn gysylltiedig â:  Rheoli Gwrthrychau Digidol)	Systemau, yn cynnwys caledwedd, meddalwedd, a phrosesau cyfryngol, sy'n rheoli tasgau a phenderfyniadau parthed amlyncu, anodi, catalogio, storio, adfer, a dosbarthu gwrthrychau neu gyhoeddiadau electronig.	Noder bod y Llyfrgell Brydeinig yn defnyddio gwasanaeth Storio a ddynodir fel 'DOM' (gweler http://www.bl.uk/profiles/ejournal/BL_ejournal_profile.pdf) ac mae Llyfrgell Genedlaethol Cymru'n defnyddio ‘DAMS’  http://pubs.or08.ecs.soton.ac.uk/95/ 
	
Darganfod (Darganfod adnoddau)	Y broses o gasglu, darganfod ac adfer gwybodaeth 		
Copïo (gwaith printiedig a digidol)	Dyblygu gwybodaeth (naill ai'n rhannol neu'n gyfangwbl).  Gellir dyblygu deunydd naill ai drwy wneud copi printiedig (i bapur) neu gopi digidol (lawrlwytho i ddyfais storio, er enghraifft disg, cofbin ac ati)	
	
Adneuo deuol	Ar gyfer adneuo cyfreithiol, cyflenwi cyhoeddiadau mewn dau fformat, e.e. PDF a phrintiedig		
Amgryptio/Allwedd amgryptio	Cod digidol a ddefnyddir mewn ffordd a fydd yn gwneud gweithiau ffeil yn annarllenadwy, neu'n ddarllenadwy gan y sawl sydd â mynediad i'r cod yn unig.  Y weithred o wneud gweithiau'n annarllenadwy, fel rheol at ddibenion diogelwch.  Ystyrir yn rhan o DRM/TPM.		
Trawsnewid/trosglwyddo/newid fformat ffeiliau	Trawsnewid data o un math o ffeil i un arall	Er bod y cyfarwyddyd yn dweud na ddylid disgwyl i gyhoeddwyr drawsnewid ffeiliau i fformatau rhagnodedig er mwyn bodloni rhwymedigaeth adneuo, efallai bydd angen i lyfrgelloedd drawsnewid at ddibenion cadwedigaeth a mynediad.	
FTP	Protocol Trosglwyddo Ffeiliau – Yn caniatáu trosglwyddo ffeiliau o un cyfrifiadur lleol i unrhyw un arall dros rwydwaith.  Er enghraifft gellir lawrlwytho gwybodaeth o un safle a'i llwytho i fyny i safle arall drwy'r Protocol Trosglwyddo Ffeiliau.		
Cynaeafu/Cynaeafwr	Yn golygu meddalwedd a ddefnyddir i chwilio drwy'r we fyd-eang ac sy'n gofyn am gyflenwi cyhoeddiad ar-lein ar ran Llyfrgell Adnau.		
Amlyncu	Y broses o gymryd neu fewnforio ffeiliau i'w storio ar gyfrifiadur, fel rheol fel rhan o reoli gweithiau neu asedau digidol.		
Cyflenwi/Trafod Cyfryngol	Mewn trafodiad electronig, ble mae angen ymyrraeth ddynol er mwyn monitro, gwerthuso, neu gychwyn/cwblhau tasg		
Mudo	Yn ystod cadwedigaeth, y broses o drosglwyddo cyhoeddiadau di-brint o un platfform caledwedd/meddalwedd i un arall, fel rheol er mwyn sicrhau mynediad parhaus a diogelu yn erbyn darfodiad.		
Cyfrinair	Unrhyw gyfuniad o lythrennau (alffa, rhifol, ac ati) a ddefnyddir i brofi hunaniaeth neu i roi mynediad i adnodd
	Mae'r Panel Ymgynghorol ar Adneuo Cyfreithiol wedi nodi y dylai cyhoeddiadau electronig naill ai gael eu cyflenwi heb ddiogelwch cyfrinair, neu gyda'r cyfrineiriau.	
Cadwedigaeth (ddigidol)	Y gyfres o weithgareddau rheoledig sydd eu hangen i sicrhau mynediad parhaus i ddeunyddiau digidol cyhyd â bod angen. 

•	Cadwedigaeth tymor hir - Mynediad parhaus i ddeunyddiau digidol, neu o leiaf i'r wybodaeth a gynhwysir ynddynt, am byth.
•	Cadwedigaeth tymor canolig - Mynediad parhaus i ddeunyddiau digidol y tu hwnt i newidiadau mewn technoleg am cyfnod diffiniedig ond heb fod am byth
•	Cadwedigaeth tymor byr - Mynediad i ddeunyddiau digidol naill ai am gyfnod diffiniedig tra rhagwelir eu defnydd ond nad yw'n ymestyn y tu hwnt i'r dyfodol rhagweladwy a/neu nes byddant yn mynd yn anhygyrch oherwydd newidiadau mewn technoleg.
	Cymerwyd y diffiniad o'r Gynghrair Cadwedigaeth Ddigidol
http://www.dpconline.org/advice/introduction-definitions-and-concepts.html 	
Ystorfa	Term a ddefnyddir yn arbennig mewn cysylltiad â chyhoeddi academaidd yn dynodi cyfleuster printiedig neu ddigidol ar gyfer adneuo cyhoeddiadau academaidd neu ysgolheigaidd, megis erthyglau cyfnodolion neu bapurau cynhadledd	.	
Cipluniau	Wrth gynaeafu ar gyfer adneuo, dyblygiad unigol yn seiliedig ar ffeil o gyflwr unrhyw gyhoeddiad ar-lein ar unrhyw adeg benodol.	Er mai copi sengl o gyhoeddiad yw ciplun, caiff ‘enghreifftiau’ lluosol neu gyfres o gipluniau eu storio i ffurfio darlun cydlynol o'r cyhoeddiad hwnnw gydag amser.	
Llwytho i fyny/Lawrlwytho	Mae llwytho i fyny'n golygu trosglwyddo data, ar ffurf ffeil er enghraifft, i system bell, ar gyfer storio, i ddarparu mynediad, ac ati.  Mae lawrlwytho'n golygu derbyn neu adfer y data hwnnw.  Mae enghreifftiau o systemau pell yn cynnwys gwe, FTP, e-bost neu weinyddwyr.		
Porthiant Gwe	Ffurf ar ddosbarthu neu syndigetio dros y we yw porthiant gwe ble mae data'n cael ei ffrydio'n barhaus gydag amser.  Y ffynonellau mwyaf adnabyddus o borthiant gwe yw safleoedd newyddion, ond gellir ffrydio data penodol mwy strwythuredig, megis data tywydd.  Mae RSS neu Syndigetio Syml Iawn yn un math o borthiant Gwe.		

Technoleg Arall

Term	Diffiniad a Ffynhonnell	Sylw	
Ategu	Y weithred o gopïo ffeiliau neu gronfeydd data er mwyn eu cadw, fel rheol yn achos methiant offer neu lygredd data.		
Catalog 
	Set o gofnodion strwythuredig sy'n cynrychioli'r holl adnoddau o fewn unrhyw lyfrgell, yn eithaf aml ar gael ar-lein a thrwy'r We.  Cyflwynir ar ffurf cronfa ddata ar-lein gyda meddalwedd chwilio arbenigol a ddefnyddir i ddarganfod ac adfer cofnodion o lyfrau, cylchgronau, cyhoeddiadau electronig, deunyddiau clyweled, ac ati. Yn aml, mae catalogau'n darparu dolennau i destun llawn electronig cyhoeddiadau, ble bo'n briodol.

Gellir ystyried catalog fel ‘system adfer electronig’		
Llygru (fel mewn data)	Dirywiad data, yn aml mewn ffeil, gan beri iddo fod yn annarllenadwy		
Enw Parth	Is-set o URL (Lleolwr Adnoddau Unffurf) yw enw parth a ddewisir ac a gofrestrir gan unigolyn, busnes neu sefydliad i gynrychioli ei bresenoldeb ar y we.  Mae'n enw gwe alffa-rifol, sy'n cyfateb i'r cyfeiriad IP rhifol, a allai feddu ar amrywiol ôl-ddodiaid megis .com, .net, .edu neu .org, ac all ddynodi math neu leoliad safle.

Gan fod y Rhyngrwyd yn seiliedig ar gyfeiriadau IP, ac nid ar enwau parth, mae angen ‘gweinyddwr enw parth’ i'w cyfieithu i gyfeiriadau IP.  Er enghraifft, gall enwau parth sefydliadau mawrion, megis Microsoft.com, gynrychioli amrywiol gyfeiriadau IP.  Ac mae url Microsoft yn ymestyn y tu hwnt i'r enw parth i gynnwys tudalennau ar gyfer ei holl wasanaethau a chynnyrch, er enghraifft, http://mobile.microsoft.com/windows/en-us/windows7/default.mspx yw'r url ar gyfer ei dudalen we symudol Windows 7	Mae'r enw parth yn cynnwys gwahanol rannau, un o'r rhain yw 'parth lefel uchaf cod gwlad', mewn geiriau eraill, y rhan y cyfeirir ati fel .uk, er enghraifft.  Mae hwn yn adnabyddus felly fel y ‘parth y DU’ ac fel y cyfryw amcangyfrifir ei fod yn cynnwys dros 7 miliwn o enwau parth cofrestredig.	
Seilwaith (Technegol)	Yn gyffredinol, y caledwedd ffisegol a ddefnyddir i gyflenwi gwybodaeth a gwasanaethau, ond sydd fel rheol yn cynnwys y meddalwedd sydd ei angen ar y system hefyd, yn enwedig i hwyluso'r rhyngweithiad rhwng y defnyddiwr a'r data a gaiff ei storio gan y caledwedd.		
Rhyngrwyd	System fyd-eang o rwydweithiau cyfrifiadurol sy'n defnyddio Cyfres Protocol y Rhyngrwyd (TCP/IP) safonol i hwyluso trosglwyddo data.  Ni ddylid cymysgu hon â'r We Fyd-Eang, mae'n defnyddio'r safon gyfathrebu ryngwladol hon i lwybro data o gwmpas y byd, ac mae'r cyfeiriadu IP yn hyrwyddo'n cyflenwi.	Ble mai’r ‘Rhyngrwyd’ yn fecanwaith cyflenwi a’r ‘WWW’ yn fecanwaith cyflwyno.  Mae'r berthynas yn un o ‘y cyfan i ran’ ble mae'r 'We' yn is-set o'r ‘Rhwyd’	
Cyfeiriad IP	Cyfeiriad Protocol y Rhyngrwyd:  Dynodwr rhifiadol neu label a roddir i unrhyw ddyfais (cyfrifiadur, gliniadur, tabled ac ati) sy'n weithredol ar y Rhyngrwyd.  Mae'r label yn adnabod y cyfrifiadur a ble mae wedi’i leoli, a hwn yw'r cyfrwng yr anfonir data (‘cyfeiriad’) drwyddo at gyfrifiadur ar gais.		
Platfform	Fframwaith technolegol, yn cynnwys caledwedd, meddalwedd, cymwysiadau y gellir cyflenwi gwybodaeth a gwasanaethau drwyddynt		
Robots.Txt	Ffeil ganiatâd yw hon, a leolir yn y cyfeirlyfr gwraidd sy'n rheoli pa dudalennau gwe y gellir eu cynaeafu neu eu mynegeio gan beiriant chwilio. Mae'r ffeil hon yn cynnwys cyfarwyddiadau i'w darllen gan gynaeafwyr mewn perthynas â pha ‘gipluniau’ gellir eu cymryd.  Fodd bynnag, ni all robots.txt wahardd cynaeafwr rhag cynaeafu'r holl weithiau: ystyrir ei bod yn 'gymwynasgar' i gadw at y cyfarwyddiadau a roddir.		
Gwraidd/ Cyfeirlyfr gwraidd	Gweler Gwefan		
Terabeit	Mesur o storio cyfrifiadurol yw hwn a ystyrir yn 2 i'r 40fed pŵer neu tua thriliwn beit (neu fil gigabeit)		
Trydydd parti (platfformau, agregwyr ac ati)	Cyfryngwr rhwng y gweithiau a'r defnyddiwr, sy'n tynnu gwybodaeth i mewn o ffynonellau lluosol ac yn eu darparu ar gyfer gwefan. 		
URL	Lleolwr Adnoddau Unffurf: Tra bod IP yn gyfeiriad cyfrifiadur ar y rhyngrwyd, yr URL yw'r cyfeiriad sy'n cynrychioli safle ar y We.		
Web 2.0	Mae hwn yn cyfeirio at set o gymwysiadau gwe sy'n caniatáu i ddefnyddwyr ryngweithio (rhwydweithio cymdeithasol), creu gweithiau yn unigol neu'n gydweithredol (blogiau, wikis), a rhannu gwybodaeth (porthiant gwe, podcastiau).		
Porwr Gwe
	Rhaglen a ddefnyddir i weld dogfennau/cyhoeddiadau ac ati ar y wefan.		
Y We Fyd-Eang	Cyfres o ddogfennau neu gyhoeddiadau wedi'u hypergysylltu (a gyflwynir fel ‘tudalennau gwe’ a ‘gwefannau’) a ddarlledir drwy ieithoedd arwyddnodi fel HTML ac XML, ac a welir drwy ddefnyddio ‘porwyr gwe’		

Adrannau'r Llywodraeth a sefydliadau eraill

Term	Diffiniad a Ffynhonnell	Sylw	
BIS	Yr Adran Busnes, Arloesedd a Sgiliau http://www.bis.gov.uk/ 		
DCMS	Yr Adran dros Ddiwylliant, y Cyfryngau a Chwaraeon  http://www.dcms.gov.uk/ 		
LDAP	Y Panel Ymgynghorol ar Adneuo Cyfreithiol 		
IPO	Y Swyddfa Eiddo Deallusol  http://www.ipo.gov.uk/ 		

Gallwn hefyd ddarparu dogfennau sy’n cwrdd ag anghenion penodol pobl sydd ag anableddau. Ffoniwch 020 7211 6200 neu anfonwch e-bost at enquiries@culture.gov.uk  

Yr Adran dros Ddiwylliant, y Cyfryngau a Chwaraeon 
2-4 Cockspur Street 
Llundain 
SW1Y 5DH 
http://www.culture.gov.uk